**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαρτίου 2019, ημέρα Πέμπτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις» (3η συνεδρίαση).

Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης, κ. Αστέριος Πιτσιόρλας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Αυλωνίτου Ελένη, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Ρίζος Δημήτριος, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μάρδας Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Μπγιάλας Χρήστος, Τόσκας Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Βλάχος Γεώργιος, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Κατσώτης Χρήστος, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γεώργιος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλημέρα σας, κυρίες και κύριοι βουλευτές. Αρχίζει η συνεδρίαση της Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Εναρμόνιση της ελληνικής νομοθεσίας με την Οδηγία (ΕΕ) 2016/943 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με την προστασία της τεχνογνωσίας και των επιχειρηματικών πληροφοριών που δεν έχουν αποκαλυφθεί (εμπορικό απόρρητο) από την παράνομη απόκτηση, χρήση και αποκάλυψή τους (EEL 157 της 15.06.2016) - Μέτρα για την επιτάχυνση του έργου του Υπουργείου Οικονομίας και Ανάπτυξης και άλλες διατάξεις».

Σήμερα, έχουμε την 3η συνεδρίαση και τη συζήτηση επί των άρθρων. Πριν προχωρήσουμε με τους Εισηγητές και Ειδικούς Αγορητές θα περάσουμε στην ψήφιση του νομοσχέδιου, επί της αρχής. Ο Εισηγητής του ΣΥΡΙΖΑ;

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Ναι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Εισηγητής της Ν.Δ.;

**ΧΡΙΣΤΟΣ ΔΗΜΑΣ (Εισηγητής της Ν.Δ.):** Επιφυλασσόμεθα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.):** Επιφυλασσόμεθα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Ειδικός Αγορητής του Λαϊκού Συνδέσμου - Χρυσή Αυγή;

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή):** Όχι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Ειδικός Αγορητής του Κ.Κ.Ε.;

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε):** Όχι.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο Ειδικός Αγορητής της Ένωσης Κεντρώων δεν είναι παρών.

Άρα, επί της αρχής και με βάση την εικόνα της Αίθουσας το νομοσχέδιο έγινε δεκτό επί της αρχής, κατά πλειοψηφία.

Ξεκινάμε με τις τοποθετήσεις των Εισηγητών και Ειδικών Αγορητών. Το λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Ευχαριστώ πολύ, κυρία Πρόεδρε. Κύριοι Υπουργοί, κυρίες και κύριοι συνάδελφοι, ακούσαμε χθες στην Επιτροπή 26 φορείς που όλοι, μηδενός εξαιρουμένου, ήταν από θετικοί έως πολύ θετικοί για το συζητούμενο νομοσχέδιο, μεταφέροντας, μάλιστα, την ευχαριστία τους στους Υπουργούς. Αυτό, όπως γνωρίζετε, είναι αρκετά έως πολύ σπάνιο, διαχρονικά. Μάλιστα, οι περισσότεροι ανέφεραν, ότι με αυτό το νομοσχέδιο ικανοποιούνται αιτήματα πολλών χρόνων που δεν έβρισκαν ευήκοα ώτα στο παρελθόν.

Προφανώς, αυτό συμβαίνει, γιατί όλοι καταλαβαίνουν ότι το νομοσχέδιο θα βοηθήσει πολύ πολλούς τομείς της οικονομίας, ν’ αναπτυχθούν, έχει σαφώς αναπτυξιακό πρόσημο και το κυριότερο είναι ότι κινητοποιεί παραγωγικές δυνάμεις της ελληνικής οικονομίας προς την κατεύθυνση της παραγωγικής ανασυγκρότησης σε μια περίοδο, που ακριβώς αυτό είναι το ζητούμενο για τη χώρα.

Συζητώντας το νομοσχέδιο κατ’ άρθρο στο πρώτο μέρος του νομοσχεδίου στα κεφάλαια Α ή Β εισάγεται δέσμη διατάξεων, που έχουν ως στόχο τον εκσυγχρονισμό του συστήματος διανοητικής ιδιοκτησίας στην Ελλάδα μ’ έμφαση σε βιομηχανική ιδιοκτησία και την ενίσχυση της καινοτομίας. Πρόκειται για μια ουσιαστική μεταρρύθμιση στον τομέα της διανοητικής ιδιοκτησίας με στόχο την αξιοποίηση του διανοητικού κεφαλαίου της χώρας και με ειδικότερους στόχους την εναρμόνιση στην ελληνική νομοθεσία της ευρωπαϊκής οδηγίας περί προστασίας του εμπορικού απορρήτου, τη σύσταση Εθνικού Συμβουλίου Διανοητικής Ιδιοκτησίας για το συντονισμό των πολλαπλών φορέων της διανοητικής ιδιοκτησίας στην Ελλάδα, όπως και την επικαιροποίηση του θεσμού των υποχρεωτικών αδειών εκμετάλλευσης διπλωμάτων ευρεσιτεχνίας και τη θεσμοθέτηση ανοιχτών αδειών εκμετάλλευσης.

Στο κεφάλαιο Γ του πρώτου μέρους προωθούνται διατάξεις, που σκοπό έχουν την ενίσχυση της ανάπτυξης των επιχειρηματικών πάρκων και την απλοποίηση διοικητικών διαδικασιών, που λειτουργούσαν ως τροχοπέδη στην οργάνωσή της. Η Κυβέρνηση συνεργάστηκε στενά με την Κεντρική Ένωση Επιμελητηρίων, όπως και όλους τους εμπλεκόμενους φορείς και αποδέχτηκε προτάσεις ως προς την κατεύθυνση αυτή, προτάσεις που αποτελούσαν χρόνια τμήματα των επιμελητηρίων και δεν είχαν τύχει αποδοχής από προηγούμενες Κυβερνήσεις.

Με το άρθρο 11 του νομοσχεδίου επιτυγχάνεται για πρώτη φορά η ολιστική αντιμετώπιση του προβλήματος της ευρείας άναρχης βιομηχανικής δόμησης στην περιοχή των Οινοφύτων με τη συνεργασία των Υπουργείων Οικονομίας και Ανάπτυξης, Περιβάλλοντος κι Ενέργειας της Περιφέρειας Στερεάς Ελλάδας του Δήμου Τανάγρας, αλλά και οικονομικών φορέων της περιοχής. Διαμορφώνεται κατόπιν ευρείας διαβούλευσης μια στρατηγική για την εξυγίανση και την οικονομική ανάπτυξη της περιοχής. Πρόκειται για ένα έργο ορόσημο, στο οποίο υπερθεμάτισαν όλοι οι φορείς χθες στην Επιτροπή για την ευρύτερη περιοχή, που περιλαμβάνει την ανάπτυξη επιχειρηματικού πάρκου εξυγίανσης και την υλοποίηση ολοκληρωμένης χωρικής επέμβασης στη λεκάνη απορροής του Ασωπού Ποταμού.

Με τα άρθρα από 12 έως 18 επιλύονται θέματα σχετικά με την άσκηση τεχνικών επαγγελματικών δραστηριοτήτων στα τεχνικά επαγγέλματα και δίνεται ευθέως η δυνατότητα ένταξης στα τεχνικά επαγγέλματα και στους αποφοίτους των ισότιμων και αντίστοιχων σχολών πέραν αυτών που περιγράφονται περιοριστικά σε όλα τα προεδρικά διατάγματα του 2013, που έχουν εκδοθεί κατά εξουσιοδότηση του 3982 του 2011. Εδώ, στη συζήτηση με τους φορείς διαπιστώθηκαν καθυστερήσεις και ο Υπουργός στην παρέμβασή του στο τέλος ανέφερε ότι θα πρέπει, πράγματι, να προσπαθήσουμε, να ενσωματώσουμε παρατηρήσεις των φορέων ή και να συζητήσουμε σε επόμενο νομοσχέδιο αναλυτικότερα την επίλυση θεμάτων, που έχουν δημιουργηθεί με τα προεδρικά διατάγματα του 2013.

Στο δεύτερο μέρος του νομοσχεδίου συγκροτείται εντός της ΜΟΔ (Μονάδας Οργάνωσης της Διαχείρισης Αναπτυξιακών Προγραμμάτων) τεχνική υπηρεσία, ώστε να μπορέσει η ΜΟΔ, ν’ αναλάβει την υλοποίηση τεχνικών έργων και μελετών για λογαριασμό αδυνάμων τεχνικών δικαιούχων, όπως ορεινών και νησιωτικών Δήμων.

Με το άρθρο 27 προβλέπεται δυνατότητα άσκησης καθηκόντων Υπεύθυνου Λογαριασμού ή και Εισηγητή Εκκαθάρισης για πληρωμές του ΠΔΕ (Προγράμματος Δημοσίων Επενδύσεων) από υπαλλήλους, που δεν υπηρετούν στην Οικονομική Υπηρεσία, συμπεριλαμβανομένων υπαλλήλων του ευρύτερου δημόσιου τομέα, που απασχολούνται με σχέσεις εργασίας Δημοσίου ή Ιδιωτικού Δικαίου με μόνη την εντολή του προϊσταμένου τους. Η πρόβλεψη αυτή στοχεύει στην παροχή ευελιξίας κατά την άσκηση των ανωτέρω καθηκόντων, προκειμένου να επιταχυνθεί η διαδικασία πληρωμών των δικαιούχων του προγράμματος δημοσίων επενδύσεων, ούτως ώστε να διασφαλιστεί η απρόσκοπτη διενέργεια των πληρωμών, που είναι απαραίτητη για την πλήρη εκτέλεση του ΠΔΕ και την απορρόφηση των εθνικών, ευρωπαϊκών κι άλλων πόρων.

Στο τρίτο μέρος του νομοσχεδίου ρυθμίζονται θέματα αρμοδιότητας της Γενικής Γραμματείας Στρατηγικών και Ιδιωτικών Επενδύσεων. Τροποποιούνται αρκετές διατάξεις του αναπτυξιακού ν.4399/2016 με κυριότερη στη παράγραφο 6 του άρθρου 18 τη μείωση από 5 σε 3 έτη στα οποία μπορεί να γίνει από τους επενδυτές η αξιοποίηση του συνόλου του κινήτρου της φορολογικής απαλλαγής με την προϋπόθεση βέβαια ότι η επιχείρηση θα έχει πραγματοποιήσει το αντίστοιχο ποσοστό κερδών προκειμένου να τυγχάνει εφαρμογής στο σύντομο αυτό χρονικό διάστημα το συγκεκριμένο κίνητρο της φορολογικής απαλλαγής. Μάλιστα δίνεται η δυνατότητα το 1/3 της φορολογικής απαλλαγής να δοθεί με την ολοκλήρωση του 50% της επένδυσης και τα άλλα 2/3 τα επόμενα 2 έτη. Στο ίδιο κίνητρο με το άρθρο 32 εντάσσονται και οι επενδύσεις που ήδη έχουν υπαχθεί στον προηγούμενο ν.3908/2011.

Το άρθρο 35, επιδιώκεται η οριστική ρύθμιση των εκκρεμών επενδυτικών σχεδίων προηγούμενων αναπτυξιακών νόμων του ν.2601/1998 του ν.3299/2004 και του ν.3908/2011, οι φορείς των οποίων καλούνται να γνωστοποιήσουν το βαθμό υλοποίησης του επενδυτικού έργου τους προκειμένου να μην απενταχθούν. Αφορά ξεχασμένους, αν θα πούμε εντός εισαγωγικών φορείς επενδυτικών σχεδίων που δεν έρχονται σε επαφή εδώ και πολύ καιρό με τις αρμόδιες υπηρεσίες εφαρμογής. Δεν αφορά αυτούς που η αντιμετώπιση των επενδυτικών σχεδίων εκκρεμεί στο στάδιο της διοικητικής διαδικασίας είτε κατόπιν δικαστικών προσφυγών.

Με το άρθρο 30 δίνονται σημαντικά κίνητρα για την προσέλκυση επενδύσεων μείζονος μεγέθους αυξάνοντας τα ποσοστά επιδότησης με φορολογικές απαλλαγές, το ανώτερο όριο ενίσχυσης και δίνονται σε δυνατότητα αξιοποίησης του κινήτρου της φορολογικής απαλλαγής σε λιγότερα έτη όπως προηγουμένως.

Με το άρθρο 36 παρέχεται η δυνατότητα ίδρυσης με υπουργική απόφαση χρηματοπιστωτικών οργανισμών επιχειρηματικού κινδύνου, ταμείο συμμετοχών fund to funds στη βάση της συμμετοχής δημόσιου και ιδιωτικού τομέα υπό τους ίδιους όρους και προϋποθέσεις.

Με το άρθρο 38 προστίθεται και νέες υπηρεσίες τη δραστηριότητα μπορούν να αναπτύξουν οι εταιρείες που δημιουργούν μονάδες παροχής κοινών υπηρεσιών εντός του ιδίου ομίλου όπως ανάπτυξη λογισμικού, προγραμματισμός ηλεκτρονικών υπολογιστών και στήριξη συστημάτων πληροφορικής, αποθήκευση και διαχείριση αρχείου και πληροφοριών, διαχείριση προμηθευτών δραστηριότητας τηλεφωνικού κέντρου, όπως επίσης δίνονται και ιδιαίτερα κίνητρα στις επιχειρήσεις αυτές για την ενίσχυση του μισθολογικού κόστους του πρώτου χρόνου εργασίας για προσλήψεις εργαζομένων σε μειονεκτική θέση μακροχρόνια ανέργους κ.λπ..

Με το άρθρο 55 στο πλαίσιο της πολιτικής μένω Ελλάδα επιστρέφω Ελλάδα γέφυρες συνεργασίες γνώσεις που στόχο έχει την αντιμετώπιση του brain drain συστήνεται θεσμός χρηματικών επάθλων για την επιβράβευση αφενός δικτύων επιστημονικού ερευνητικού δυναμικού στα οποία συμμετέχουν και Έλληνες ή ελληνικής καταγωγής πολίτες που διαμένουν εκτός της χώρας και αφετέρου συνεργατικών πρωτοβουλιών για παραγωγή συγκεκριμένου προϊόντος ή υπηρεσίες που περιλαμβάνουν οι Έλληνες ή ελληνικής καταγωγής επιστήμονες που ζουν και δραστηριοποιούνται στο εξωτερικό.

Με το άρθρο 56 συστήνεται ένα δίκτυο υποστήριξης επιχειρηματικότητας στα κατά τόπους επιμελητήρια με στόχο να περιοριστεί ή κατά το δυνατόν να εξαλειφθεί η ελλιπής ενημέρωσης της επιχειρηματικής κοινότητας σχετικά με δημόσιες πρωτοβουλίες που αναπτύσσονται προς όφελός της.

Στο τέταρτο μέρος του νομοσχεδίου με το άρθρο 40 επικαιροποιείται και εγκαθίσταται αποτελεσματικότερη η κείμενη νομοθεσία που αφορά τον αποκλεισμό από τις δημόσιες συμβάσεις των λεγόμενων εξωγχώριων εταιρειών. Με τροποποίηση νομοθεσίας στο παρελθόν ο αποκλεισμός σταμάτησε να αναφέρεται σε εξωγχώριες και αναφέρεται σε μη συνεργαζόμενες φορολογικά χώρες. Συγκεκριμένα, με την προτεινόμενη διάταξη επικαιροποιείται το περιεχόμενο της εν λόγου απαγόρευσης του ν. 3310/2005, ώστε να ανταποκρίνεται στην σήμερα χρησιμοποιούμενη έννοια του φορολογικά μη συνεργάσιμου κράτους και εξασφαλίζεται η εφαρμογή του κατά καιρούς πλέον επίκαιρου καταλόγου μη συνεργάσιμων φορολογικά κρατών.

Στο άρθρο 42, βελτιώνεται και συμπληρώνεται το ισχύον καθεστώς χορήγησης άδειας παραμονής σε πολίτες τρίτων χωρών που επενδύουν στην Ελλάδα, αυτό που λέμε Golden Visa.

Συγκεκριμένα, δίνεται πλέον χωρίς περιορισμούς η Golden Visa σε όλα τα φυσικά πρόσωπα, πολίτες τρίτων χωρών, που χρηματοδοτούν ένα επενδυτικό σχέδιο, εφόσον, έκαστος, επενδύει το ελάχιστο ύψος κεφαλαίου και πληροί τις προϋποθέσεις του νόμου. Ακόμα, δίνει τη δυνατότητα και σε νομικά πρόσωπα τα οποία επενδύουν, μέχρι τρία άτομα εξ αυτών, να παίρνουν την Golden Visa.

Διευρύνεται, ακόμα, το πεδίο εφαρμογής του υφιστάμενου καθεστώτος και σε διάφορες κατηγορίες άλλων επενδύσεων και ορίζεται όριο επένδυσης και σε χρηματιστηριακά προϊόντα για χρηματοδότηση εταιριών με έδρα η εγκατάσταση στην Ελλάδα, για τη χορήγηση της Golden Visa.

Με βάση και τις προτάσεις που έγιναν χθες, ίσως μπορεί να μειωθεί και γνωρίζω ότι ήδη διεξάγεται σχετική συζήτηση στο υπουργείο για πιθανή νομοτεχνική βελτίωση σε αυτό το νομοσχέδιο με στόχο την προσέλευση κεφαλαίων σε εταιρείες που έχουν έδρα ή εγκατάσταση στην Ελλάδα.

Στο άρθρο 43, αντιμετωπίζονται προβλήματα και δυσλειτουργίες του ν.4412/2016 που έχουν στόχο τη διαφάνεια αλλά και την άμβλυνση των ανισοτήτων μεταξύ των οικονομικών φορέων με στόχο την ενίσχυση των μικρομεσαίων επιχειρήσεων.

Η ανάγκη άμεσης επίλυσης προβλημάτων και διευκόλυνσης της διαδικασίας σύναψης σύμβασης, είχε ως αποτέλεσμα να υποβληθεί μια σειρά αιτημάτων από θεσμικά όργανα που εκπροσωπούν τις αναθέτοντες αρχές, όπως η ΚΕΔΕ και ΥΠΕΔΑ.

Για να αντιμετωπιστούν τα προβλήματα αλλά και απεντάξεις χρηματοδοτούμενων έργων, με τις προτεινόμενες διατάξεις προβλέπεται σειρά μέτρων που θα διευκολύνουν τις αναθέτοντες αρχές στην σύναψη σύμβασης και εκτέλεσης συμβάσεων και θα συμβάλουν στην επιτάχυνση των διαδικασιών.

Στο άρθρο 44, αυξάνεται η κράτηση που προβλέπεται στο ν.4013/2011 για τα έσοδα της Ενιαίας Ανεξάρτητης Αρχής Δημοσίων Συμβάσεων. Με τον ν. 4412/2016 η κράτηση αυτή μειώθηκε υπέρμετρα με αποτέλεσμα να μειωθούν καθοριστικά τα έσοδα της και αντιμετωπίζει προβλήματα στην ικανοποίηση των λειτουργικών της αναγκών.

Τέλος, εισάγεται σειρά διατάξεων, τις αρμοδιότητας της Γενικής Γραμματείας Εμπορίου και Προστασίας του Καταναλωτή. Με το άρθρο 45 τροποποιείται ο ν.4497/2017, ικανοποιώντας σειρά αιτημάτων που έχουν υποβληθεί από φορείς λειτουργίας και ομοσπονδίες πολιτών σχετικά με την οργάνωση και λειτουργία του υπαίθριου εμπορίου.

Τελευταίο, αλλά όχι λιγότερο σημαντικό, με τα άρθρα 58 έως 66 επιλύεται το χρόνιο πρόβλημα της λειτουργίας της πανελλήνιας έκθεσης Λαμίας, η οποία είχε απαξιωθεί πλήρως εξαιτίας των κραυγαλέων φαινομένων κακοδιαχείρισης επί σειρά ετών. Ακούσαμε χθες όλους τους εμπλεκόμενους φορείς να είναι πάρα πολύ θετικοί με αυτές τις ρυθμίσεις.

Με δεδομένο ότι η πανελλήνια έκθεση Λαμίας δεν μπορεί να προβεί σε οποιοδήποτε οικονομική πράξη λόγω οφειλών, προτείνεται η δημιουργία μιας αναπτυξιακής εταιρείας στο δήμο Λαμιαίων, η οποία θα καταστεί καθολικός διάδοχος της εταιρίας. Με αυτόν τον τρόπο παρέχεται η δυνατότητα επαναλειτουργίας της έκθεσης, αποδίδεται ένας σημαντικός χώρος στην τοπική κοινωνία και απλοποιείται το πλαίσιο λειτουργίας του, προκειμένου να παράξει έσοδα και να διευθετεί οφειλές.

Συμπερασματικά, κύριοι συνάδελφοι, το σχέδιο νόμου εισάγει σειρά χρήσιμων διατάξεων που θα βοηθήσουν την οικονομία, θα συμβάλλουν στην αναπτυξιακή πορεία της χώρας και σας καλούμε να το υπέρ ψηφίσετε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο κ. Δήμας, εισηγητής της Νέας Δημοκρατίας για 12 λεπτά.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Ξεκινάμε με το πρώτο άρθρο, θεωρούμε αυτονόητη τη συναίνεση στην κοινοτική οδηγία και προς τη σωστή κατεύθυνση το περιεχόμενο της. Το γεγονός όμως, κύριε υπουργέ, πως το νομοσχέδιο έχει ως κεντρικό του τίτλο την εναρμόνιση με την κοινοτική νομοθεσία είναι στην καλύτερη περίπτωση παραπλανητικό.

Στο άρθρο 2, που αφορά το Εθνικό Συμβούλιο Διανοητικής Ιδιοκτησίας θεωρούμε πως θα ήταν σκόπιμο να συμπεριλάβετε στη σύνθεση του και κάποιον εκπρόσωπο και από τον ιδιωτικό τομέα.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής υπουργός Οικονομίας και Ανάπτυξης):** (*Ομιλεί εκτός μικροφώνου*) Από που είπατε;

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Από τον ιδιωτικό τομέα, από τα επιμελητήρια, από το ΣΕΒ, από ποιον θεωρείτε εσείς απαραίτητο.

Στο άρθρο 9 για τα επιχειρηματικά πάρκα, πρόκειται για μία ρύθμιση η οποία κινείται προς τη σωστή κατεύθυνση, ωστόσο δεδομένα θα μπορούσε να είναι καλύτερη. Εμείς ως Νέα Δημοκρατία έχουμε καταθέσει συγκεκριμένη πρόταση και θεωρούμε πως τα επιχειρηματικά πάρκα- γνωρίζω, κύριε υπουργέ, ότι θα φέρεται κάποιες τροπολογίες, θα τις εξετάσουμε και αυτές- θα πρέπει να λειτουργούν ως ενδιάμεσοι φορείς έκδοσης άδειας εγκατάστασης και άδειας λειτουργίας. Άρα, σύμφωνα με την δική μας προσέγγιση δεν θα χρειάζεται, δηλαδή, ξεχωριστή αδειοδότηση κάθε επιχείρηση που θα λειτουργεί σε ένα πάρκο, θα χρειάζεται αδειοδότηση μόνο του ιδίου του πάρκου. Έτσι θα μπορέσει να καταπολεμηθεί η γραφειοκρατία και η διαφθορά και θα γίνει πιο ελκυστική για τις επιχειρήσεις η εγκατάσταση σε οργανωμένους χώρους υποδοχής.

Στο άρθρο 11 που αφορά την περιβαλλοντολογική και λειτουργική εξυγίανση άτυπης βιομηχανικής συγκέντρωσης, περιοχή των Οινοφύτων, θα πρότεινα κύριε Υπουργέ, δύο μικρές τροποποιήσεις. Πιο συγκεκριμένα, τροποποίηση στην προθεσμία των τριών μηνών στην παρ. 11 του άρθρου 56β΄ σε έξι μήνες. Γίνεται γιατί ο χρόνος των τριών μηνών δεν κρίνεται ως επαρκής για τις απαιτούμενες αποφάσεις και τις διαδικασίες ίδρυσης της ΕΑΝΕΠ. Αντίστοιχα στην παρ. 12 του ιδίου άρθρου 56β΄ θα πρότεινα να τροποποιηθεί η προθεσμία των έξι μηνών σε εννέα, προκειμένου να προσαρμοστεί στην αλλαγή της προθεσμίας της παρ. 11 από την οποία εξαρτάται. Επίσης, ενδεχομένως στο άρθρο 56β΄ της παρ. 11 θα ήταν χρήσιμο να σκεφθείτε το ενδεχόμενο να συμπεριλάβετε στο σχήμα διαχείρισης του πάρκου και κάποιον εκπρόσωπο των θεσμικών οργανώσεων του επιχειρηματικού κόσμου, πιθανότατα των επιμελητηρίων.

Προχωρώ στο άρθρο 11. Κύριε Υπουργέ, ίσως θα ήταν χρήσιμο να μεριμνήσουμε για μια ακόμα πρόνοια του νόμου, ώστε αυτός να περιλαμβάνει τους τεχνίτες δίχως τίτλους σπουδών, οι οποίοι ήδη σήμερα έχουν αναπτύξει σημαντική και αποδεδειγμένη μακροχρόνια εμπειρία στο αντικείμενο τους, αλλά δεν μπορούν να εξελιχθούν. Ίσως να ήταν δίκαιο να μπορέσει να βρεθεί ένας τρόπος, ώστε αυτοί οι άνθρωποι να μπορούν να εξελιχθούν φυσιολογικά στο επάγγελμά τους. Είναι κάτι το οποίο σας το επισήμαναν χθες και οι φορείς. Να ξεκαθαρίσω ότι αναφέρομαι μόνο σε αυτούς που έχουν διαγράψει ήδη μακροχρόνια πορεία στο επάγγελμα και όχι νεοεισερχόμενους στο αντικείμενο.

Στο άρθρο 18, ίσως να έχει νόημα να εξετάσετε αυτό που τόνισαν και οι φορείς για την συμπλήρωση σύνθεσης των εξεταστικών επιτροπών στις περιπτώσεις που δεν συμπληρώνονται οι Επιτροπές από μέλη του αντικειμένου τότε να συμπληρώνονται από τα μέλη των αντίστοιχων ενώσεων τεχνιτών, τουλάχιστον να το λάβετε υπόψη σας.

Στο άρθρο 23 για το καταστατικό της ΜΟΔ αλλάζετε ώστε να μπορεί να καλύπτει τις ανάγκες των γραφείων γενικών, ειδικών γραμματέων, υφυπουργών, αναπληρωτών υπουργών, υπουργών καθώς και τις ανάγκες όλου του Υπουργείου και των εποπτευόμενων φορέων. Πολύ απλά θα πω πως αντικειμενικά δεν είναι αυτός ο στόχος ύπαρξης της ΜΟΔ. Το ξέρετε και εσείς αυτό, είχα ζητήσει και στην συζήτηση επί της αρχής, την προηγούμενη εβδομάδα, μια αιτιολογημένη απάντηση που να εξηγεί τους λόγους για τους οποίους προχωράτε σε αυτή την διάταξη. Δεν την έλαβα, όμως, κύριε Υπουργέ, την απάντηση. Είμαι σίγουρος πως ακούσατε και χθες στη συζήτηση με τους φορείς τους εργαζόμενους της ΜΟΔ να σας επισημαίνουν και αυτοί πως δεν είναι αυτός ο αντικειμενικός σκοπός λειτουργίας της ΜΟΔ, σύμφωνα με το καταστατικό της. Με πολύ απλά λόγια πάτε να μετατρέψετε την ΜΟΔ σε μονάδα διευκόλυνσης αναγκών του Υπουργείου. Κατά την άποψή μας πρέπει να την αποσύρετε αυτή την διάταξη.

Άρθρο 26. Τροποποιείτε την διάταξη για την επιλογή προϊσταμένων στη ΜΟΔ. Ειδικότερα, νομοθετείτε ώστε όσοι ήταν παλαιότερα προϊστάμενοι, αλλά παύουν πλέον να είναι και βρίσκονται κανονικά στην υπηρεσία τους, να αμείβονται σαν να είναι προϊστάμενοι. Θα ήθελα μια εξήγηση κύριε Υπουργέ, για ποιο λόγο προχωράτε στην αλλαγή του άρθρου.

Στο άρθρο 27, για το ποιος μπορεί να κάνει τις πληρωμές προγράμματος δημοσίων επενδύσεων, ουσιαστικά μας λέτε πως μπορεί να ορίζεται υπεύθυνος λογαριασμού ή εισηγητής για την εκκαθάριση όποιος θέλετε και δεν υπάρχει λόγος να είναι από τις αρμόδιες υπηρεσίες οι υπάλληλοι για τις πληρωμές του προγράμματος. Εδώ θα ήθελα μια απάντηση για το ποιος θα είναι αυτός που θα κάνει την εισήγηση. Καταργείτε την έννοια της λογικής. Το επιχείρημά σας είναι ανατρεπτικό και μας λέτε πως πρέπει να είναι υπεύθυνοι οι αναρμόδιοι της επιλογής σας και όχι οι θεσμικά αρμόδιοι.

Μας είπατε, κύριε Υπουργέ, στην συζήτηση επί της αρχής, πως ήταν απαραίτητη η συγκεκριμένη ρύθμιση επειδή υπάρχει μεγάλος φόρτος εργασίας. Θα πρότεινα για να διαφυλάξετε την δημόσια διοίκηση να βάλετε κάποια πολύ συγκεκριμένα κριτήρια για τα απαιτούμενα τυπικά προσόντα που θα πρέπει να έχει κάποιος δημόσιος υπάλληλος, ώστε να κάνει τις πληρωμές στο πρόγραμμα δημοσίων επενδύσεων και να μην το αφήνετε έτσι γενικά στο σύνολο της δημόσιας διοίκησης ανοικτό.

Θέλω να σας δώσω ένα παράδειγμα. Πρόσφατα νομοθέτησε η Κυβέρνηση, επέκτεινε, πιο σωστά, τη δυνατότητα στους δημοσίους υπαλλήλους εκτός των δικηγόρων και των δικαστικών υπαλλήλων αρκεί να έχουν πτυχίο νομικής να μπορούν να γίνονται δικαστικοί αντιπρόσωποι. Δεν δώσατε την δυνατότητα στο σύνολο των δημοσίων υπαλλήλων, βάλατε κάποια τυπικά κριτήρια. Συνεπώς, ζητώ να κάνετε το ίδιο και στο άρθρο 27.

Στο άρθρο 29 παύετε την απαίτηση δημοσίευσης των αποφάσεων συγκρότησης των συλλογικών οργάνων των επιτροπών αξιολόγησης επενδυτικών σχεδίων, των επιτροπών εξέτασης των ενστάσεων, των οργάνων ελέγχου επενδύσεων, της επιτροπής διαχείρισης μητρώων και ελέγχου διαδικασιών και των γνωμοδοτικών επιτροπών. Στην Αιτιολογική Έκθεση υποτίθεται πως διευκρινίζετε πως θα δημοσιεύεται στο ΔΙΑΥΓΕΙΑ, πράγμα το οποίο δεν γίνεται συστηματικά τουλάχιστον σήμερα.

Εγώ θα σας ζητούσα, προκειμένου να αποφύγουμε παρεξηγήσεις, για την ρύθμιση, να διευκρινίσετε πως δεν είναι μόνο στην αιτιολογική έκθεση η δημοσίευση στο ΔΙΑΥΓΕΙΑ όλων των παραπάνω αποφάσεων, αλλά να το βάλετε κανονικά στη διάταξη του νόμου. Άρα να προχωρήσετε σε μια νομοτεχνική βελτίωση, όπου να αντικαταστήσετε το «δεν απαιτείται δημοσίευση» με το «επαρκή η δημοσίευση στο ΔΙΑΥΓΕΙΑ». Το λέτε στην αιτιολογική έκθεση, αν δεν το πράξετε θα υπάρχουν περιθώρια παρερμηνείας της πρόθεσης του νομοθέτη.

Το άρθρο 35 είναι ακόμα ένα από τα σημεία εκείνα που επιβεβαιώνουν τον κακό τρόπο, με τον οποίον, αυτή η κυβέρνηση νομοθετεί. Και εξηγούμαι. Ενώ με την παράγραφο 1 προτείνεται μια σωστή διάταξη, έρχεστε και κάνετε μια άσχετη, ρουσφετολογική προσθήκη στην παράγραφο 2 που μοιάζει σχεδόν φωτογραφική. Δηλαδή, μας αναγκάζεται είτε να καταψηφίσουμε το άρθρο, είτε να επικροτήσουμε μια διευκόλυνση. Επειδή ενδεχομένως να πρέπει να υπερψηφίσουμε μια σωστή πρόβλεψη όπως αυτή της παραγράφου 1. Εγώ προσωπικά τις αποδοκιμάζω αυτές τις πρακτικές. Θα ήθελα συνεπώς να το διαχωρίσετε το συγκεκριμένο άρθρο.

Το άρθρο 43 αφορά τροποποιήσεις στον αναπτυξιακό νόμο 4399/16. Υπενθυμίζω από το συγκεκριμένο αναπτυξιακό νόμο δεν έχει έρθει ούτε ένα ευρώ στην αγορά, σχεδόν τρία χρόνια τώρα. Η αναποτελεσματικότητα του όμως είναι κάτι περισσότερο από αναμενόμενη και την είχαμε υπογραμμίσει, ως αξιωματική αντιπολίτευση κατά τη συζήτηση του νομοσχεδίου στη βουλή. Αυτό όμως που ξεπερνά κάθε προηγούμενο, είναι πως με πρωτοφανείς ρυθμίσεις εγείρονται σοβαρά ζητήματα διαφάνειας, σε μια σειρά από ρυθμίσεις, καθώς υπάλληλοι δίχως γνώση του αντικειμένου, καλούνται να αξιολογήσουν επενδυτικά σχέδια. Ενώ στους προηγούμενους αναπτυξιακούς νόμους υπήρχαν δικλίδες ασφαλείας απέναντι στη διαφθορά, η κυβερνητική πλειοψηφία, με το συγκεκριμένο νόμο, μπορεί να κάνει την αξιολόγηση των επενδυτικών σχεδίων αμφισβητήσιμη και δημιουργούνται θέματα διαφάνειας. Στην πράξη αποδείχθηκε, νομίζω ότι είναι κοινή παραδοχή, ένας αναπτυξιακός νόμος φιάσκο, που ελπίζω να μην αποδειχθεί και ένας νόμος αποκλειστικής εξυπηρέτησης ημετέρων.

Στο άρθρο 40, αντιλαμβάνομαι πως η παράγραφος 1 μπορεί να γίνει αποδεκτή, διότι επικυρωποιεί τη λίστα του Υπουργείου Οικονομίας και Ανάπτυξης, με τους φορολογικούς παραδείσους, όπου απαγορεύεται να εδρεύουν offshore εταιρείες που επιθυμούν να διεκδικήσουν δημόσια έργα. Αυτό που πραγματικά είναι ανεξήγητο, είναι η παράγραφος 2 και το γεγονός πως με αυτή τη διάταξη, δίνεται μερική αναδρομικότητα. Κύριε Υπουργέ, αμέσως εγείρονται ερωτηματικά, πως με τη διάταξη της παραγράφου 2, εξυπηρετείτε συγκεκριμένες offshore εταιρείες που μετέχουν σε εν εξελίξη διαγωνισμούς, αρκεί να μην έχουν ανοιχθεί οι οικονομικές προσφορές. Άλλωστε το άνοιγμα των οικονομικών φακέλων, είναι το τελευταίο στάδιο μιας διαγωνιστικής διαδικασίας. Ακόμα και η ενιαία ανεξάρτητη αρχή δημοσίων συμβάσεων, επισημαίνει πως η δεύτερη παράγραφος, της υπό εξέταση ρύθμισης, με την οποία προσδίδετε στην εν λόγω διάταξη αναδρομική ισχύ, καθιστώντας την εφαρμοστέα στις εν εξελίξει διαδικασίες, εφόσον κατά την έναρξη ισχύος του παρόντος νόμου δεν έχουν ανοιχθεί οικονομικές προσφορές, ενδεχομένως ελέγχεται με βάση την αρχή της ίσης μεταχείρισης και της μη διάκρισης στο βαθμό που αποτελεί εκ των υστέρων τροποποίηση των όρων της οικείας διαδικασίας. Καθώς με βάση το προ ισχύον δίκαιο, αναλόγως του σταδίου, στο οποίο βρίσκεται η κάθε διαδικασία, είναι πιθανόν οι οικονομικοί φορείς να έχουν ήδη στερηθεί τη δυνατότητα συμμετοχής σε αυτό το διαγωνισμό.

Άρα, δεν μπορείτε με άλλα λόγια, να αλλάζετε τη διακήρυξη ενός διαγωνισμού εκ των υστέρων. Εγείρονται και ζητήματα αθέμιτου ανταγωνισμού, διότι πιθανότατα να υπήρχαν εταιρείες που δεν μετείχαν στους διαγωνισμούς αυτούς, καθώς θεωρούσανε πως η έδρα τους αποτελεί προϋπόθεση αποκλεισμού. Αλλά διαπιστώνουν κατόπιν εορτής, καθώς έχει παρέλθει η προθεσμία υποβολής των φακέλων, ότι ο σχετικός νόμος άλλαξε. Αλλά, ενδεχομένως να προσφύγουν σε ενστάσεις αυτές οι εταιρείες. Κύριε Υπουργέ, αντιλαμβάνομαι όπως σας είπα την παράγραφο 1, σας ζητώ να αποσύρετε την παράγραφο 2. Δεν υπάρχει καμία δικαιολογία, αντιθέτως είναι ύποπτη διάταξη.

Στο άρθρο 49, θα ήθελα κύριε Υπουργέ, μια διευκρίνιση, για ποιο λόγο γίνεται συγκεκριμένη αναφορά στην περιφέρεια Αττικής ειδικά και όχι σε ολόκληρη τη χώρα. Αν μπορούμε να έχουμε μια απάντηση εκεί πέρα.

Στο άρθρο 54, πολύ μεγάλη εξυπηρέτηση στο γενικό γραμματέα στρατηγικών και ιδιωτικών επενδύσεων. Θα μπορεί να κάνει αποσπάσεις προσωπικού κατά παρέκκλιση, κάθε άλλης γενικής ή ειδικής διάταξης, χωρίς να απαιτείται απόφαση ή σύμφωνη γνώμη των αρμόδιων υπηρεσιακών συμβουλίων.

Εξηγείστε μας, αν θέλετε, γιατί συντρέχουν στη συγκεκριμένη γενική γραμματεία, αυτές οι τόσο ειδικές ανάγκες.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης – Υπουργός Οικονομίας και Ανάπτυξης):** Το είπατε εσείς.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Πώς το είπα, κύριε Υπουργέ; Άρα, εδώ οι καθυστερήσεις θα είναι προβλεπόμενες, ήταν από τον αναπτυξιακό νόμο, θα έπρεπε ήδη να το είχατε προβλέψει. Με τις αποσπάσεις συνεπώς κατά παρέκκλιση, εσείς θεωρείτε ότι λύνετε τα προβλήματα του αναπτυξιακού νόμου και τις καθυστερήσεις. Είναι ένα επιχείρημα, κύριε Υπουργέ. Δεν συμφωνώ, είναι όμως ένα επιχείρημα. Είμαι καλόπιστος, θέλω μία απάντηση, απλώς για να γνωρίζω κι εγώ τι γίνεται.

Σχετικά με το άρθρο 55, μερικές φορές είναι να απορεί κανείς, την ώρα που μία κυβέρνηση στερεί την ψήφο στους Έλληνες που τα τελευταία χρόνια αναγκάστηκαν να μεταναστεύσουν στο εξωτερικό, την ώρα που οι Έλληνες της Μεγάλης Βρετανίας δεν ξέρουν εάν θα ψηφίσουν στις Ευρωεκλογές, την ώρα που τα ερευνητικά κέντρα των πανεπιστημίων έρχονται αντιμέτωπα με τις ιδεοληπτικές αγκυλώσεις του κυρίου Γαβρόγλου και χάνουν σημαντικές ευκαιρίες συνεργειών, έρχεστε εσείς με ένα άρθρο, χωρίς καμία διαφάνεια και υπόσχεστε 3.000.000 ευρώ ετησίως σε έπαθλα διαγωνισμών με στόχο την ανάσχεση του brain drain. Συγγνώμη, αλλά ο τρόπος με τον οποίο επιχειρείτε να εμφανίσετε δραστηριότητα στο κομμάτι αυτό, δεν έχει καμία επαφή με την πραγματικότητα, δεν πρόκειται να φέρει ούτε έναν άνθρωπο πίσω, αλλά δεν θα προσφέρει και κανένα ουσιαστικό αποτέλεσμα. Είναι ένα άρθρο παροχής επάθλων, για δημόσιες σχέσεις του εκάστοτε Υπουργού.

Η αντιμετώπιση της διαρροής εγκεφάλων είναι μία πολύ σοβαρή υπόθεση, για να την αντιμετωπίζετε έτσι αποσπασματικά. Πρέπει να ασχοληθείτε πολύ πιο σοβαρά για το ζήτημα και όχι με γονατογραφήματα. Παραδείγματος χάριν, συνεργαστείτε με κάποιο μεγάλο πανεπιστημιακό ίδρυμα, ώστε να χρηματοδοτήσετε με διαφανή τρόπο τους ερευνητές του σε συγκεκριμένη κατεύθυνση και αναζητώντας συγκεκριμένη προστιθέμενη αξία σε κάποιους κλάδους αιχμής. Μόνο όταν αυτή η χώρα αποκτήσει συντεταγμένη πολιτική επένδυση στην έρευνα και στην καινοτομία και δημιουργήσει ένα φιλικότερο επιχειρηματικό περιβάλλον, θα δείξει ουσιαστικά ανοιχτή σε νέους επιστήμονες για να επιστρέψουν στον τόπο τους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Γεωργιάδης, για να τοποθετηθεί επί της αρχής.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Επιφύλαξη, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι Βουλευτές, υπάρχουν κάποια θέματα δεδομένα. Την Τρίτη θα γίνει η Ολομέλεια με το εν λόγω σχέδιο νόμου, επειδή τις άλλες μέρες υπάρχουν υποχρεώσεις και ο αρμόδιος Υπουργός δεν θα είναι στην Ελλάδα. Άρα, αύριο θα κάνουμε την β΄ ανάγνωση στις 12.00΄ το μεσημέρι, διότι ο Υπουργός έχει μία σημαντική ημερίδα.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Κυρία Πρόεδρε, ο λόγος ύπαρξης της β΄ ανάγνωσης είναι ουσιαστικός, έτσι δεν είναι; Υποτίθεται, ότι πρέπει να δίνεται ο απαραίτητος χρόνος στους Βουλευτές και στα πολιτικά κόμματα, να μπορέσουν να διαμορφώσουν τις απόψεις τους για ένα πραγματικά πολύπλοκο νομοσχέδιο, το οποίο αφορά πάρα πολλά ζητήματα. Επίσης, να μπορέσουν να εξετάσουν και να αξιολογήσουν τη συζήτηση που έχει γίνει και με τους φορείς, αλλά και στην επί των άρθρων συζήτηση.

Εάν εσείς βάλετε την συζήτηση για μία ημέρα αργότερα, αντιλαμβάνεστε ότι δεν δίνετε τον απαιτούμενο χρόνο σε όλα τα πολιτικά κόμματα, ώστε να εξετάσουν τις αλλαγές και να γίνει ουσιαστική συζήτηση, ουσιαστικός διάλογος. Εγώ δεν θα φέρω αντίρρηση για την Παρασκευή, θα σας πω όμως, ότι είναι ντροπή για το Κοινοβούλιο, ότι είναι απαράδεκτο, γιατί βάζετε πρώτα τις προτεραιότητες του Υπουργού, ο οποίος μας είπατε ότι έχει μία σημαντική υποχρέωση την επόμενη Τρίτη και βάζετε σε δεύτερη μοίρα το Κοινοβούλιο. Κανονικά θα έπρεπε, αν δεν μπορεί την Τρίτη ο κύριος Υπουργός, να γίνει η β΄ ανάγνωση την Τετάρτη ή την Πέμπτη και μετά να πάμε στην ψήφιση στην Ολομέλεια την μεθεπόμενη εβδομάδα. Θεωρώ, ότι είναι ένα νομοσχέδιο που έχει πάρα πολλές ρυθμίσεις, αφορά στο σύνολο των ζητημάτων του Υπουργείου Οικονομίας και Ανάπτυξης και αν μας δώσετε μόνο μία ημέρα για την β΄ ανάγνωση, είναι τουλάχιστον υποβιβασμός των θεσμών και του Κοινοβουλίου.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (ΑΝΑΠΛΗΡΩΤΗΣ ΥΠΟΥΡΓΟΣ ΟΙΚΟΝΟΜΙΑΣ ΚΑΙ ΑΝΑΠΤΥΞΗΣ):** Η υποχρέωση που έχω εγώ την επόμενη εβδομάδα είναι να πάω να καταθέσω στο δικαστήριο της διεθνούς διαιτησίας για τον Σκαραμαγκά στο Λονδίνο. Είναι προγραμματισμένο εδώ και έξι μήνες.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κυρία πρόεδρε, νομίζω, πως από την προηγούμενη εβδομάδα ο προγραμματισμός που κάνατε ήταν και είχε υπόψιν του το τριήμερο αυτό που μας έρχεται, ένα τριήμερο, το οποίο, ειδικά για τους βουλευτές της περιφέρειας, πιστέψτε το, ότι είναι πάρα πολύ σημαντικό. Επιτέλους, γιατί έχουμε όλη την προηγούμενη περίοδο Δευτέρα και Παρασκευή, άρα, λοιπόν, να μην μας δοθεί εμάς η δυνατότητα να μπορέσουμε να τοποθετηθούμε; Αν ο κ. Υπουργός έχει συγκεκριμένη υποχρέωση, υπάρχει δυνατότητα εκπροσώπησης του υπουργείου στη σχετική συζήτηση από άλλον Υπουργό.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (ΕΙΔΙΚΟΣ ΑΓΟΡΗΤΗΣ ΤΟΥ ΛΑΪΚΟΥ ΣΥΝΔΕΣΜΟΥ – ΧΡΥΣΗ ΑΥΓΗ):** Κυρία πρόεδρε, όπως έχει υποχρεώσεις ο κ. Υπουργός, αύριο είναι οι δεύτεροι χαιρετισμοί, και είτε το θέλετε είτε δεν το θέλετε, έχουμε πει, επικρατούσα θρησκεία είναι ορθόδοξη. Έχουμε υποχρεώσεις και πρέπει να πάμε και εμείς, δεν μας νοιάζει τι έχει ο Υπουργός. Να προγραμματισθεί για την μεθεπόμενη εβδομάδα κυρία πρόεδρε.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Σηφάκης.

**ΙΩΑΝΝΗΣ ΣΗΦΑΚΗΣ (Εισηγητής του ΣΥΡΙΖΑ):** Είναι σαφές, κύριοι συνάδελφοι, και το είδαμε στη χθεσινή συνεδρίαση με τους φορείς, 26 φορείς μίλησαν χθες, και οι 26 ήταν θετικοί. Είναι ένα ώριμο νομοσχέδιο, το οποίο θα πρέπει να το ολοκληρώσουμε, διότι τρέχουν και διάφορες προθεσμίες. Έχω προσωπικά υπόψιν μια τροπολογία, η οποία έχει πάει στην γενική γραμματεία της κυβέρνησης και η οποία θα κατατεθεί, και αφορά εκατοντάδες ανθρώπους οι οποίοι έχουν την Τετάρτη για παράδειγμα δικαστήριο για μια υπόθεση, η οποία θέλουμε να λυθεί. Υπάρχουν, δηλαδή, ζητήματα, και από τη στιγμή που είναι ώριμο το νομοσχέδιο και ήδη κινούνται τροπολογίες προς την κατεύθυνση επίλυσης συγκεκριμένων θεμάτων και εκτιμά ο Υπουργός ότι θα μπορέσει να προλάβει να τις φέρει αύριο, νομίζω, ότι είναι αδιανόητο να πάμε τόσο πολύ πίσω. Να το τελειώσουμε αύριο στις επιτροπές και να πάει την Τρίτη στην Ολομέλεια, καθόσον πρέπει ο Υπουργός, ο οποίος ασχολήθηκε ιδιαίτερα με αυτό το νομοσχέδιο, να είναι παρών στη διαδικασία της Ολομέλειας.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (ΕΙΔΙΚΟΣ ΑΓΟΡΗΤΗΣ ΕΝΩΣΗΣ ΚΕΝΤΡΩΩΝ):** Κυρία πρόεδρε, έχουμε deadline για το συγκεκριμένο νομοσχέδιο; Θεωρώ, ότι δεν μας πιέζει χρονικά κάποια υποχρέωση που έχουμε ή κάποια δέσμευση από τους θεσμούς να το υπογράψουμε και μέχρι την Τρίτη ή την Τετάρτη να το ολοκληρώσουμε. Θεωρώ, όμως, ότι μπορούμε να έχουμε την ευελιξία του χρόνου, υπάρχουν όλοι οι βουλευτές, ακόμη και μέσα από την συμπολίτευση, που έχουν αντιρρήσεις, γιατί έχουν ταξίδια στην επαρχία, είναι ένα σημαντικό τριήμερο. Εγώ, για παράδειγμα, αύριο στις 12, εκπροσωπώ τον Πρόεδρο της Βουλής, σε εκδήλωση που γίνεται στο οικονομικό πανεπιστήμιο, άρα, θα απουσιάζω εκ των πραγμάτων, γιατί είναι κάτι που έχω κανονίσει αρκετό καιρό, όποτε, θεωρώ, ότι μπορούμε να δώσουμε μια ευελιξία, εφόσον σύσσωμη και η αντιπολίτευση διαφωνεί, δεν χρειάζεται να το πάμε σε fast-track διαδικασία.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Fast-track δεν είναι κ. Γεωργιάδη.

**ΜΑΡΙΟΣ ΓΕΩΡΓΙΑΔΗΣ (ΕΙΔΙΚΟΣ ΑΓΟΡΗΤΗΣ ΕΝΩΣΗΣ ΚΕΝΤΡΩΩΝ):** Κυρία πρόεδρε,, όταν σήμερα συζητάμε επί των άρθρων και αύριο την σημαντική δεύτερη ανάγνωση, είναι «fast-track» διαδικασία.

**ΧΑΡΑ ΚΑΦΑΝΤΑΡΗ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Κοιτάξτε, εγώ δεν είμαι βουλευτής της περιφέρειας, αλλά είμαι βουλευτής της λογικής. Επι πολλές Παρασκευές έχουν πιεστεί οι βουλευτές της περιφέρειας και έχουμε το τριήμερο της 25ης Μαρτίου, που είναι εξαιρετικά σημαντικό και από κοινωνική άποψη, γιατί την κοινωνία εκπροσωπούμε.

Αν δεν μπορούμε σήμερα, να κάνουμε αυτή τη δεύτερη συνεδρίαση που θα ήταν μία κατ’ οικονομία λύση, για να απελευθερωθεί η Παρασκευή…

(Θόρυβος στην Αίθουσα)

**ΝΙΚΟΛΑΟΣ ΞΥΔΑΚΗΣ:** Ας το δούμε, ας το δούμε. Συζητάμε…

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Είναι σοβαρό νομοσχέδιο και πρέπει να γίνουν κάποιες τοποθετήσεις.

**ΝΙΚΟΛΑΟΣ ΞΥΔΑΚΗΣ:** Συζητάμε, συζητάμε. Αν είναι σοβαρό νομοσχέδιο, ας πάει την επόμενη εβδομάδα, την Τρίτη η τελευταία Επιτροπή. Ας δοθεί ένα μικρό περιθώριο.

(Θόρυβος στην Αίθουσα)

Να μάθετε ελληνικά πρώτα και μετά να καταλάβετε και το πνεύμα συμπαράστασης και συναδελφικής αλληλεγγύης. Σας παρακαλώ πολύ, τώρα. Μη διαμαρτύρεστε όταν παίρνω το μέρος σας. Παίρνω το μέρος των Βουλευτών. Συναδελφικά μιλάμε τώρα. Αν δεν μπορείτε να το καταλάβετε, είναι πρόβλημά σας. Σας παρακαλώ.

Λοιπόν, κυρία Πρόεδρε, επειδή όντως υπάρχει πίεση σε όλους τους Βουλευτές, διότι υπάρχουν κοινωνικές και πολιτικές υποχρεώσεις. Η δουλειά μας είναι να συνομιλούμε με την κοινωνία και να νομοθετούμε ορθά, χωρίς πιέσεις. Το είπαν όλοι οι συνάδελφοι εδώ. Να δοθεί η βέλτιστη λύση και ο Υπουργός μπορεί να βοηθήσει. Θα βοηθήσουμε στο πρόγραμμά του, αλλά πρέπει και ο Υπουργός να βοηθήσει το Κοινοβούλιο να μην πιέζεται και να νομοθετεί χωρίς πίεση. Μπορούμε και θέλουμε να το κάνουμε. Ας μας πει το πρόγραμμα του ο Υπουργός και ας αποφασίσει.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ωραία, συνεχίζουμε με τον κ Βαρδαλή, να τοποθετηθεί στο συγκεκριμένο και δίνουμε ένα χρόνο στην Κυβέρνηση, γιατί είναι όλα αυτά πολύ λογικά που ακούστηκαν για τον προγραμματισμό, να δουν πώς μπορεί να ρυθμιστεί το ζήτημα. Ο κ. Βαρδαλής έχει το λόγο.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε. Εμάς αυτό που μας απασχολεί είναι να γίνει ουσιαστική συζήτηση επί του νομοσχεδίου. Νομίζουμε ότι η επίσπευση της συζήτησης στην Επιτροπή, δεν διευκολύνει σε αυτή την κατεύθυνση. Γι’ αυτό το λόγο είμαστε και εμείς αντίθετοι με το να καθοριστεί αύριο η συνεδρίαση για την β΄ ανάγνωση. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κυρία Πρόεδρε. Δεν μίλησα σχετικά με το διαδικαστικό θέμα. Νομίζω ότι μπορούμε να βρούμε μία λύση, όμως, που δεν έχει σχέση να κάνουμε είτε Επιτροπή σήμερα το απόγευμα είτε να πάμε μετά από δύο εβδομάδες. Νομίζω ότι το Υπουργείο έχει τρεις Υπουργούς, αν δεν κάνω λάθος, νομίζω ότι έχουν αρμοδιότητα όλοι για το κοινοβουλευτικό έργο, ας κάνουμε τη δεύτερη ανάγνωση χωρίς να είναι ο αρμόδιος εισηγητής, ο κ. Πιτσιόρλας, επειδή θα λείπε και στην Ολομέλεια θα είσαστε εδώ και θα…

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Θα είναι ο κύριος Πιτσιόρλας. Για την Ολομέλεια είναι το ζήτημα. Θα το δούμε, όμως.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Εντάξει, ωραία.

Κυρίες και κύριοι συνάδελφοι, θέλω να βάλω συγκεκριμένα θέματα που αφορούν το νομοσχέδιο και βεβαίως, το οποίο δεν είναι μία ενσωμάτωση οδηγίας, αλλά είναι ένα νομοσχέδιο «σκούπα», για να είμαστε ειλικρινείς.

Θέλω, κύριε Υπουργέ, να πάω στο άρθρο 2. Έβαλε ο κύριος Δήμας, για να είναι κάποιος μόνιμος στο Εθνικό Συμβούλιο Διανοητικής Ιδιοκτησίας από τον ιδιωτικό τομέα. Νομίζω, κύριε Υπουργέ, ότι δεν πρέπει να είναι κάποιος είτε από το ΣΕΒ είτε από το Επιμελητήριο. Πρέπει να είναι ανάλογα με το θέμα ένας εκπρόσωπος -αυτή είναι η πρότασή μας- από τον ιδιωτικό τομέα τον οποίο φέρνει το θέμα, έχει το ανάλογο θέμα εδώ πέρα στο Εθνικό Συμβούλιο Διανοητικής Ιδιοκτησίας.

Δεύτερον, θέλω να σας μιλήσω για ένα θέμα που αφορά την κατάθεση των αιτήσεων. Λέτε να γίνεται αποκλειστικά με ηλεκτρονικό τρόπο με το ….. με αποκλεισμό όλων των καθιερωμένων άλλων τρόπων.

Ας δούμε κάποιους άλλους φορείς που δεν είναι εδώ στην Ελλάδα. Το Γραφείο Διανοητικής Ιδιοκτησίας της Ε.Ε., το Ευρωπαϊκό Γραφείο Ευρεσιτεχνιών, τον Παγκόσμιο Οργανισμό Διανοητικής Ιδιοκτησίας, δεν έχουν αποκλείσει τους άλλους τρόπους. Γιατί κύριοι συνάδελφοι, να αποκλείσουμε αυτούς τους τρόπους; Δεν είναι παράδοξο για τη χώρα μας; Σας ρωτάω ευθέως και σας αναφέρω τρεις Οργανισμούς, οι οποίοι έχουν και όλους τους υπόλοιπους τρόπους. Άρα, σας παρακαλώ πάρα πολύ να το δείτε, να υπάρχει αυτός ο τρόπος αλλά να μην υπάρχει υποχρεωτικότητα, δηλαδή σε όλο τον άλλο κόσμο, την Ε.Ε., τον Παγκόσμιο Οργανισμό, που έχουν όλους τους άλλους τρόπους, υπάρχει πρόβλημα;

Το θέμα της πιστοποίησης της ηλεκτρονικής υπογραφής είναι στη σωστή κατεύθυνση, είναι ατελής εάν ληφθούν υπόψη οι μικροκαταθέτες διπλωμάτων ευρεσιτεχνίας.

Ρώτησα κι εχθές, αλλά δεν με ικανοποίησε η απάντηση των εκπροσώπων του ΟΒΙ. Στα άρθρα 4, 7 του νόμου προβλέπεται αρμοδιότητα ΟΒΙ για την επίλυση διαφορών και καθαρισμό αποζημιώσεων για τη χορήγηση τέτοιου είδους αδειών εκμετάλλευσης. Σας είπα κι εχθές ότι αυτό δεν μπορεί να γίνει! Υπάρχει δικαστικός έλεγχος, ολοκληρώνεται πάρα πολύ σύντομα με βάση ό,τι έχει συμβεί σήμερα και δείχνει μια αλλεργία στο δικαστικό έλεγχο και δεν καταλαβαίνω γιατί. Τα επιχειρηματικά πάρκα, είναι ένα από τα θέματα, κύριε Υπουργέ, που μπήκαν και χθες και σε πολλά από αυτά που βάλατε συμφωνούμε. Όμως, υπάρχουν και θα θέλαμε να επεξεργαστούμε κι εχθές υπήρξαν από διάφορους εισηγητές εξωκοινοβουλευτικούς, ζητήματα και σοβαρές προτάσεις για όλα αυτά τα θέματα. Θα μας επιτρέψετε να έχουμε λίγο χρόνο για να μπορέσουμε να σας βοηθήσουμε και να σας κάνουμε συγκεκριμένες προτάσεις, όπως και για τα περιβαλλοντικά.

Ρυθμίσεις για τα τεχνικά επαγγέλματα, λοιπές διατάξεις. Είναι και δική μας θέση αυτό που είπε ο κ. Δήμας, ότι σχετικά με τις επιτροπές και τους τεχνίτες που έχουν μια μακροχρόνια πορεία θα πρέπει να έχουμε μια διαφορετική αντιμετώπιση σε σχέση με όλους τους υπόλοιπους. Άρα πρέπει να το δούμε.

Σχετικά με τη ΜΟΔ. Κοιτάξτε, δεν μπορούν να ψηφιστούν! Δεν είναι εδώ αυτή τη στιγμή ο κ. Δραγασάκης, ο οποίος είναι ο αρμόδιος Υπουργός, δεν είστε εσείς. Το είπαμε κι εχθές, κανένας δε βρέθηκε να μας απαντήσει, τι σημαίνει ενδεχόμενη δαπάνη χωρίς να ξέρουμε δαπάνη. Έτσι γράφετε μέσα! Πώς γίνεται, κύριε Υπουργέ, εσείς το κατανοείτε, στη ΜΟΔ να μη ξέρουμε αν τα κονδύλια αυτά είναι από το συγχρηματοδοτούμενο σκέλος ή από τους εθνικούς πόρους. Εάν είναι από τους εθνικούς πόρους, τι κάναμε μέχρι στιγμής; Πάμε να πληρώσουμε, δηλαδή, νέα γραφεία, νέα ενοίκια, την ώρα που έχουμε θέματα μ’ αυτούς τους ανθρώπους, που δεν μπορούμε να εξομοιώσουμε τους μηχανικούς με τα υπόλοιπα μέλη της ΜΟΔ; Το θεωρείτε εσείς, αγαπητοί συνάδελφοι, δίκαιο; Δηλαδή, η ΜΟΔ αναλαμβάνει να βρίσκει στέγαση και στη λαϊκή αγορά; Θέλω να σας ρωτήσω ευθέως. Κύριε Υπουργέ, θέλω να επαναλάβω το θέμα για τη ΜΟΔ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Μελετούμε τις ομιλίες σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Ωραία, κύριε Υπουργέ, σας ευχαριστώ. Δε θα γυρίσω πίσω. Άρα, περιμένω από εσάς να μας πείτε την ενδεχόμενη δαπάνη κι εάν η ΜΟΔ θα γίνει μεσιτεία.

Τεχνική υπηρεσία. Ούτε εδώ έχουμε δαπάνη. Θα στελεχωθεί μόνο από το δημόσιο;

Στην παράγραφο 7, του άρθρου 26. Παρότι η ΜΟΔ μπορεί να λάβει χρηματοδότηση από ΕΟΧ *(Ευρωπαϊκού Οικονομικού Χώρου)* και έχει καθοριστεί η διαδικασία, κύριε Υπουργέ, στο νόμο 4314, για άγνωστο λόγο, πάλι θα επιβαρυνθούν οι εθνικοί πόροι - που είναι το εύκολο. Για ποιον λόγο; Κύριοι Συνάδελφοι, δηλαδή, ότι δεν μπορούμε, το βάζουμε στους εθνικούς πόρους; Και μετά –λέει- σκεφτόμαστε γιατί δεν μπορεί να προχωρήσει η ανάπτυξη; Ακόμα και εκεί πάει και η υπερωριακή αποζημίωση.

Ρυθμίσεις αρμοδιότητας Γενικής Γραμματείας Στρατηγικών και Ιδιωτικών Επενδύσεων. Εγώ θα σας πω μόνο αυτό, το οποίο συζητούμε από το 2015-2016. Αυτά που θεσμοθετήσατε, κύριοι Υπουργοί, κύριοι Συνάδελφοι του ΣΥ.ΡΙΖ.Α., το 2016 - το συγκεκριμένο καθεστώς, μάλιστα, προκηρύχθηκε τον Οκτώβρη του 2016 -, σήμερα, έρχεστε εδώ και το αλλάζετε. Για ποιο λόγο; Γιατί δεν έχει υποβληθεί ούτε ένα σχέδιο. Και αναφέρομαι στο άρθρο 33.

Ταμείο Συμμετοχών (Fund of Funds). Το είχατε εξαγγείλει το 2016. Το 2017, είχατε εξαγγείλει το Ταμείο Επιχειρηματικών Συμμετοχών (Equifund). Το 2018 έγινε η παρουσίαση του Ταμείου. Πάνω από 400 εκατ. ευρώ. Σήμερα, έχουν απορροφηθεί 30 εκατ. ευρώ.

Golden Visa. Τροποποίηση του νόμου 4251 του 2014. Κύριε Υπουργέ, για την Golden Visa, είχαμε τη χαρά να συζητήσουμε, σε Επίκαιρή μου Ερώτηση, το 2017. Είχατε πει, τότε, το 2017, ότι θα ξεκινήσει η διαβούλευση για τη βελτίωση του προγράμματος και είχατε δεσμευθεί πως το ζήτημα θα ερχόταν προς συζήτηση στη Βουλή, σε μια Επιτροπή. Ήρθε σήμερα. Ωραία.

Δύο βασικά ζητήματα, κύριε Υπουργέ, τα οποία θέλω να σας θέσω διότι είναι πολύ σημαντικά και πρέπει να τα δούμε. Εγώ πιστεύω ότι χρειάζονται αλλαγές στην Golden Visa. Που πρέπει, όμως, να κατευθυνθούμε; Δηλαδή, να δούμε στην οικοδομή, όχι τα παλιά, αλλά και τα νεόδμητα, για να μπορέσουμε να δώσουμε μια κατεύθυνση παραγωγικής διαδικασίας, να μπορέσει να δουλέψει και η οικοδομή; Για να μην πηγαίνουμε στα παλιά, που ξέρετε πώς συμβαίνει και έχουν και μικρό όφελος φόρων στο κράτος, αλλά και το ποσό που τελικά παραμένει στη χώρα είναι μικρό, με τις συγκεκριμένες συναλλαγές. Δηλαδή, μήπως πρέπει να το δούμε; Και νομίζω ότι με καταλαβαίνετε για την παλιά οικοδομή και τη νεόδμητη οικοδομή, για τη διαφορά φόρου προς το δημόσιο. Θα ενταθεί και η κατασκευή και θα αλλάξουν όλα αυτά.

Δεύτερον, άκουσα χθες στη συζήτησή μας, που κατέθεσαν κάποιες προτάσεις από το Χρηματιστήριο Αθηνών. Κοιτάξτε. Να δούμε. Προτάσεις οι οποίες αφορούν ελληνικές επιχειρήσεις στο Χρηματιστήριο με κάποιες δεσμεύσεις. Πραγματικά. Παραγωγικές επενδύσεις όμως και θα ήθελα να σας ρωτήσω και να αναφέρω στους συναδέλφους μου, αν δηλαδή πάνε και τοποθετήσουν τα χρήματά τους σε ένα τραπεζικό προϊόν ή ασφαλιστικό πιστεύετε, ότι θα βοηθήσει την ανάπτυξη της χώρας; Εγώ δεν το πιστεύω. Όμως δεν θέλω να είμαι αρνητικός, στο να έρθει κάποιος και να επενδύσει για συγκεκριμένο χρονικό ορίζοντα σε ελληνικές επιχειρήσεις, οι οποίες είναι γνωστό, ότι δραστηριοποιούνται εντός και εκτός Ελλάδος. Αυτό να το δούμε και να το αξιολογήσουμε, γιατί είναι πολύ σημαντικό. Όχι, όμως σε προϊόντα τα οποία δεν έχουν καμία σχέση φεύγουν από εμάς πάνε και τοποθετούνται κάπου αλλού. Άρα, στην επόμενη συζήτηση θα περιμένουμε και από εσάς πού θέλετε να καταλήξουμε.

Επίσης, ένα θέμα σχετικά με το άρθρο 40. Δεν σας κρύβω, ότι κι εσείς θα το έχετε δει, υπάρχει και δημοσίευμα για όλο αυτό το ζήτημα, πραγματικά δεν είναι εύκολο να το κατανοήσουμε -γιατί υπάρχουν δύο όψεις- αλλά ακριβώς -στην παράγραφο- με τον τρόπο που κάνετε την αναδρομικότητα, έχει πραγματικά δύο αναγνώσεις σε όλο αυτό το ζήτημα.

Πρώτον, εάν κάποιοι άνθρωποι γνωρίζοντας το προηγούμενο άρθρο, δεν κατέθεσαν προσφορές και αν υπάρχει κάποιος που ήξερε -λέω υποθετικά- ότι θα έρθει αυτό το άρθρο, δηλαδή η αναδρομικότητα, αλλά κατέθεσε προσφορά και τώρα είναι εντός του διαγωνισμού. Σε αυτό υπάρχει ζήτημα. Να το βάλουμε με ενιαίο τρόπο; Να το δούμε, αλλά εάν δεν το βάλουμε και αυτό περιμένω, να λυθεί το θέμα, για να δούμε τι έχει γίνει . Είναι μια φωτογραφική διάταξη για κάποιον, ο οποίος γνώριζε επιχειρηματίας, ενώ ήταν σε αυτές τις χώρες θα γινόταν αναδρομική ισχύ, ενώ κάποιος άλλος που ήταν σε αυτές τις χώρες για την επιχείρησή του δεν κατέθεσε φάκελο;

Υπάρχει ένα θέμα, κύριε Υπουργέ. Σας παρακαλώ, να το δείτε, έχω ακούσει, έχω διαβάσει, όμως αυτό είναι ένα ερώτημα που υπάρχει και ουσιαστικά αναφέρεται προς όλους.

Στο άρθρο 57, πρέπει να εναρμονιστούν οι ημερομηνίες των δύο παραγράφων. Επομένως, πρέπει να το δούμε αυτό.

Νομίζω, ότι αυτό μπορεί να λειτουργήσει και με μια διατύπωση «και με το προσωπικό της mode», είναι μια ευκαιρία να μην υπάρχουν οι δύο-τρεις διαφορετικές κατευθύνσεις και να ενοποιηθούν όλα αυτά τα θέματα στο ίδιο άρθρο. Σας ευχαριστώ πολύ.

Στο σημείο αυτό η Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Αυλωνίτου Ελένη, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Ρίζος Δημήτριος, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μάρδας Δημήτριος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Μπγιάλας Χρήστος, Τόσκας Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Βλάχος Γεώργιος, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Κατσώτης Χρήστος, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γεώργιος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο Υπουργός κ. Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εφόσον δεν υπάρχει αντίρρηση, να συζητηθεί στην Ολομέλεια χωρίς την παρουσία του κ. Πιτσιόρλα, εμείς το υποστηρίζουμε. Ο λόγος που έγινε αυτή η αλλαγή είναι αφενός μεν το ταξίδι του κ. Πιτσιόρλα, που δεν μπορεί να μην γίνει στο Λονδίνο και το δεύτερο υπάρχει αυτή η εκκρεμότητα με το νέο-διάδοχο σχήμα προστασίας της πρώτης κατοικίας, που γίνονται όπως γνωρίζετε γίνονται κάποιες συζητήσεις και γι' αυτό χρειάστηκε να γίνει αυτή η αλλαγή. Άρα Τρίτη η Επιτροπή, Τετάρτη η Ολομέλεια με τη συμφωνημένη παραδοχή για λόγους αντικειμενικούς.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τρίτη μεσημέρι η Επιτροπή στις 14.00’ και δίνεται η δυνατότητα για συζήτηση επί της ουσίας για νομοτεχνικές βελτιώσεις και διάφορα και να πάει στην Ολομέλεια την Τετάρτη. Αυτή είναι η πρόταση του Υπουργού και νομίζω ότι δεν θα έχουμε καμία αντίρρηση. Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Εισηγητής της Νέας Δημοκρατίας):** Είπατε κ. Υπουργέ για το διάδοχο σχήμα. Πότε θα έρθει σε εμάς; Γιατί είναι ένα φλέγον ζήτημα στο οποίο προφανώς θα χρειαστούμε και χρόνο. δηλαδή αν είναι να μας το φέρετε Τετάρτη πρωί ή Τρίτη απόγευμα, αντιλαμβάνομαι ότι μπορεί να μην ξέρετε ακόμα την απάντηση, απλώς θα πρέπει να έχουμε ένα εύλογο χρονικό διάστημα.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Η πρόθεση είναι να δοθεί στους βουλευτές μία δύο μέρες πριν να προλάβουν να το δουν. Επομένως αν υποθέσουμε ότι είναι έτοιμο αύριο, δεν το ξέρω αυτό, θα δοθεί αύριο και θα το συζητήσουμε και αυτό Τρίτη. Αυτό θα το δούμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Την Τρίτη στις 14.00 η ώρα η β’ ανάγνωση και Τετάρτη η Ολομέλεια. Νομίζω ότι δεν υπάρχει καμία αντίρρηση. Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Ευχαριστώ κυρία Πρόεδρε. Με μία απλή ανάγνωση των άρθρων του υπό ψήφιση σχεδίου προκύπτει το συμπέρασμα ότι έχουμε να κάνουμε με ένα νομοθέτημα χωρίς καμία σειρά και λογική, χωρίς καμία συγκεκριμένη στόχευση και στο οποίο απλά συνυπάρχουν διατάξεις παντελώς άσχετες και ασύνδετες μεταξύ τους, πολλές εκ των οποίων θα μπορούσε να είναι και να αποτελούν ξεχωριστά νομοσχέδια.

Στο πρώτο μέρος στα άρθρα 1 ως και 22 ρυθμίζονται θέματα αρμοδιότητας της Γενικής Γραμματείας Βιομηχανίας με το σύνηθες τρόπο που νομοθετεί ο ΣΥΡΙΖΑ. Ενσωματώνει στην εγχώρια νομοθεσία κοινοτικές οδηγίες όπως στην αντίστοιχη του άρθρου 1 και παράλληλα συστήνει νέα συμβούλια και επιτροπές, προκειμένου να εποπτεύουν τους αντίστοιχους ήδη υφιστάμενους φορείς. Στο άρθρο 2, θεσπίζει το πλαίσιο επιχειρηματικών πάρκων, ενώ εισάγει και διατάξεις στα άρθρα 12 ως 18 σχετικές με μία σειρά τεχνικών επαγγελμάτων. Αυτές αφορούν κυρίως σε διαδικαστικής και γραφειοκρατικής φύσεως θέματα, την ίδια στιγμή που οι επαγγελματίες των συγκεκριμένων κλάδων στην πλειοψηφία τους είτε υπολειτουργούν είτε έχουν διακόψει τις επιχειρήσεις τους είτε δουλεύουν στη μαύρη εργασία προκειμένου να μπορέσουν να ανταπεξέλθουν στις υποχρεώσεις τους και να επιβιώσουν.

Στο δεύτερο μέρος που αφορά τα άρθρα 23 ως 27 εισάγονται διατάξεις αρμοδιότητας Γενικής Γραμματείας Δημοσίων Εσόδων και ΕΣΠΑ. Μεταξύ άλλων ρυθμίζονται θέματα της Μονάδας Οργάνωσης Διαχείρισης Α.Ε. στο άρθρο 23, ενώ θεσπίζονται και ρυθμίσεις που αφορούν στις επιλογές προϊσταμένων και στη στελέχωση γραμματειών σε φορείς του δημοσίου, άρθρο 26. Ταυτόχρονα στο ίδιο άρθρο εγκρίνονται σειρά υπερωριών στο προσωπικό συγκεκριμένων δημοσίων υπηρεσιών. Πρόκειται και εδώ για συνδυασμό διατάξεων τόσο φωτογραφικών όσο και ρουσφετολογικών.

Στο τρίτο μέρος στα άρθρα 28 ως 39 ρυθμίζονται θέματα αρμοδιότητας της Γενικής Γραμματείας Στρατηγικών και Ιδιωτικών Επενδύσεων και ειδικότερα τροποποιούνται διατάξεις του υποτιθέμενου αναπτυξιακού νόμου 4399/2016. Πρόκειται για ξεκάθαρη ομολογία αποτυχίας της έως τώρα πολυδιαφημισμένης από την κυβέρνηση αναπτυξιακής της πολιτικής. Το να ισχυριστεί κανείς ότι η κυβέρνηση ΣΥΡΙΖΑ μπορεί να είχε την οποιαδήποτε σχέση με σοβαρές και επωφελείς για το δημόσιο συμφέρον επενδύσεις, μόνο ως ανέκδοτο μπορεί να εκληφθεί. Επιπλέον οι όποιες ενισχύσεις προβλέπονται στο άρθρο 39 υπέρ των εταιριών, αποτελούν όχι απλά ημίμετρο, αλλά σταγόνα στον ωκεανό, εφόσον στο συγκεκριμένο τοξικό για κάθε υγιή επιχειρηματικότητας περιβάλλον, κανένα σχετικό μέτρο δεν είναι δυνατόν να αποδώσει αποτελέσματα. Όσο παραμένουν στο απυρόβλητο η υπερφορολόγηση και η γραφειοκρατία ούτε ανάπτυξη μπορεί να υπάρξει, αλλά και ούτε και μείωση της ανεργίας.

Στο τέταρτο μέρος στα άρθρα 40 ως και 57 έχουμε το κλασικό νομοθετικό έργο του ΣΥΡΙΖΑ. Την επιτομή της επιπολαιότητας και της προχειρότητας. Νομοθέτημα σκούπα με διατάξεις που αναφέρονται επί παντώς επιστητού σε ότι θέλει να περάσει η κυβέρνηση κυριολεκτικά στο παρά πέντε του κοινοβουλευτικού της βίου είτε για να εξυπηρετήσει μνημονιακές δεσμεύσεις είτε για να κάνει ρουσφέτια στους κομματικούς της παρατρεχάμενους οι οποίοι λυμαίνονται το δημόσιο.

Ενδεικτικά, να αναφέρουμε το άρθρο 52, όπου καταργούνται επτά θέσεις μόνιμου προσωπικού στο Συνήγορο του Καταναλωτή και οι οποίες αντικαθίστανται με επτά θέσεις σχέσεως εργασίας Ιδιωτικού Δικαίου Αορίστου Χρόνου. Ο επανακαθορισμός αυτών των θέσεων, σύμφωνα με την έκθεση του Γενικού Λογιστηρίου του Κράτους θα επιβαρύνει τα δημόσια ταμεία κατά 21,5 χιλιάδες € ετησίως. Και μπορεί βέβαια, αυτό το ποσόν να θεωρείται αμελητέο, σε σχέση με άλλα ποσά που κατασπαταλούνται και θα δούμε παρακάτω, πλην όμως η συγκεκριμένη τακτική είναι ενδεικτική της βιομηχανίας ρουσφετιών, η οποία έχει στηθεί από την κυβέρνηση ΣΥΡΙΖΑ, προκειμένου να αποτρέψει την πολιτική της εξαφάνιση.

Υπάρχει και συνέχεια με το άρθρο 53. Εδώ, τα ρουσφέτια της κυβέρνησης κοστίζουν στους Έλληνες φορολογούμενους περίπου 400.000 € ετησίως για χορήγηση επιδομάτων θέσης σε προϊσταμένους, λειτουργικά έξοδα και στελέχωση της ενιαίας Ανεξάρτητης Αρχής Δημοσίων Συμβάσεων, ένα ακόμα από τα παρακλάδια του δημόσιου τομέα που απομυζούν τον κρατικό προϋπολογισμό. Και η κατασπατάληση του δημοσίου χρήματος συνεχίζεται. Με το άρθρο 57 χαρίζονται 5,13 εκατ. € στο τρέχον έτος και 3,85 εκατ. € στο εξής, στους προνομιούχους υπαλλήλους του Υπουργείου Οικονομίας και Ανάπτυξης, υπό το πρόσχημα χορήγησης της προσωπικής διαφοράς.

Με το άρθρο 55 δίδονται 15 εκατ. € στις δομές στήριξης επιχειρήσεων, στα κατά τόπους Επιμελητήρια. Πρόκειται για αμφιβόλου αποτελεσματικότητας φορείς, με απροσδιόριστες αρμοδιότητες και γενικόλογες αναφορές στο συμβουλευτικό τους ρόλο προς τις επιχειρήσεις. Οι επιχειρήσεις όμως, κύριοι της κυβέρνησης, δεν έχουν ανάγκη από συμβουλές και αόριστη στήριξη, αλλά από συγκεκριμένες ενέργειες, όπως η μείωση της υπερφορολόγησης, των υπέρογκων ασφαλιστικών και εργοδοτικών εισφορών και του Φ.Π.Α.. Όλα τα υπόλοιπα, δεν είναι απλώς ημίμετρα, αλλά φύκια για μεταξωτές κορδέλες.

Ιδιαίτερη αναφορά χαρίζει η πρόβλεψη του άρθρου 55, με την οποίαν επιχορηγούνται με τρία εκατ. € για χορήγηση χρηματικών επάθλων. Το πρόγραμμα, «μένω Ελλάδα, επιστρέφω Ελλάδα», υποτίθεται, ότι έτσι αντιμετωπίζεται το φαινόμενο brain drain, της φυγής δηλαδή επιστημόνων στο εξωτερικό. Και ενώ το μυαλό του καθενός μας, απολύτως φυσιολογικά, θα πήγαινε στους Έλληνες νέους επιστήμονες, οι οποίοι αναγκάστηκαν λόγω κρίσης να φύγουν στο εξωτερικό και να μεταναστεύσουν, βλέπουμε, ότι στο κείμενο της διάταξης γίνεται σαφής αναφορά, όχι μόνο στους Έλληνες, ούτε έστω και σε ευρωπαίους πολίτες, αλλά προβλέπεται το δικαίωμα συμμετοχής στο πρόγραμμα και πολιτών τρίτων χωρών. Η αλλεργία, προς κάθε τι εθνικά επωφελές, της κυβέρνησης ΣΥΡΙΖΑ και να προσθέσουμε και του υπόλοιπου συνταγματικού τόξου, γιατί προφανώς τη συγκεκριμένη διάταξη θα την υπερψηφίσουν και τα υπόλοιπα κόμματα πλην Χρυσής Αυγής, έχει φτάσει στο ύψιστο σημείο. Θα έπρεπε να ήταν αυτονόητο, για κάθε εθνικά σκεπτόμενο μέλος του Κοινοβουλίου μας, ότι η αντιμετώπιση του brain drain, προφανώς και θα πρέπει να στοχεύει στην επιστροφή μόνο των Ελληνόπουλων που έχουν φύγει και στην παροχή κινήτρων, μόνο προς τους νέους Έλληνες επιστήμονες, οι οποίοι ακόμα δεν έχουν φύγει, προκειμένου να παραμείνουν στην πατρίδα. Πρώτα οι Έλληνες, κύριοι της κυβέρνησης και του υπόλοιπου συνταγματικού τόξου, είτε σας αρέσει, είτε όχι. Αυτό, θα έπρεπε να ήταν το πρώτιστο κριτήριο κάθε Έλληνα βουλευτή και με αυτόν τον γνώμονα θα έπρεπε να νομοθετεί η εκάστοτε ελληνική κυβέρνηση.

Στο πέμπτο μέρος του υπό ψήφιση σχεδίου νόμου και στα άρθρα 58 έως 66, η κυβέρνηση συνεχίζει να εξοφλεί γραμματεία προς τους ιδιώτες. Καταργείται το έως τώρα υφιστάμενο Νομικό Πρόσωπο Δημοσίου Δικαίου με την επωνυμία «Διεθνής Έκθεσης Λαμία»ς και συνίσταται η αντίστοιχη Α.Ε., στην οποίαν και παραχωρείται η ακίνητη περιουσία του μέχρι πρότινος δημόσιου φορέα. Η συμμετοχή, καταρχήν, των τοπικών Επιμελητηρίων και του οικείου Δήμου, ως μετόχων στην νέα Α.Ε., προφανώς και δεν παρέχει καμία εγγύηση για το καθεστώς του συγκεκριμένου φορέα στο μέλλον.

Εν κατακλείδι, το υπό ψήφιση σχέδιο νόμου, ο τρόπος, που αυτό είναι συνταγμένο και δομημένο και οι διατάξεις που εισάγει, δεν εξυπηρετούν τίποτε άλλο παρά την ύστατη προσπάθεια πολιτικής επιβίωσης μιας κυβέρνησης μειοψηφίας, μιας κυβέρνησης που βρίσκεται προ των πυλών της πλήρους πολιτικής της κατάρρευσης και εξαφάνισης. Η Χρυσή Αυγή θα καταψηφίσει το σύνολο των άρθρων του παρόντος σχεδίου νόμου.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Σαχινίδη. Το λόγο έχει ο Ειδικός Αγορητής του ΚΚΕ, κ. Αθανάσιος Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε. Σήμερα είναι παγκόσμια ημέρα κατά του ρατσισμού. Θα έλεγα ότι μετά το αποτρόπαιο ρατσιστικό έγκλημα στη Νέα Ζηλανδία, πιστεύουμε ότι αυτό μπορεί και πρέπει να γίνει αφορμή για να δυναμώσει η πάλη ενάντια στις αιτίες που δημιουργούν και ενισχύουν τον φασισμό, τον εθνικισμό, την ξενοφοβία και τον ρατσισμό.

Οι αιτίες αυτές, κατά τη γνώμη του Κ.Κ.Ε., έχουν ονοματεπώνυμο. Είναι ο καπιταλισμός και οι καπιταλιστικές ενώσεις του αλλά και οι κυβερνήσεις που τον υπηρετούν. Είναι τα συμφέροντα του κεφαλαίου και οι ίδιες οι ιμπεριαλιστικές επεμβάσεις που δημιουργούν κύματα προσφύγων και μεταναστών, τους οποίους είτε θαλασσοπνίγουν είτε «καλωσορίζουν» είτε τους αφήνουν εκτεθειμένους στις φασιστικές συμμορίες. Στη συζήτηση επί της αρχής τοποθετηθήκαμε αναλυτικά και εκθέσαμε τους λόγους για τους οποίους το Κ.Κ.Ε. το καταψηφίζει επί της αρχής.

Να θυμίσω επιγραμματικά τους βασικούς λόγους. Πρώτον, γιατί ενσωματώνει την οδηγία 2016/943ΕΕ, που στόχο έχει να προστατεύσει τα εμπορικά απόρρητα, τις επιχειρηματικές πληροφορίες και να ενοποιήσει τη λειτουργία της εσωτερικής αγοράς έρευνας και καινοτομίας. Θα αναρωτηθεί κάποιος για το που βρίσκεται το κακό σε όλα αυτά. Μπορεί η προστασία του απόρρητου της βιομηχανικής ιδιοκτησίας να υπηρετεί την κερδοφορία των ομίλων, όμως, την ίδια ώρα, εμποδίζουν την επιστημονική και διεπιστημονική συνεργασία και τελικά εμποδίζει να αξιοποιηθούν προς όφελος των αναγκών της κοινωνίας οι μεγάλες δυνατότητες που γεννά η δουλειά των εργαζομένων, τις δυνατότητες της οποίας διευρύνει η ανάπτυξη των επιστημών και της τεχνολογίας.

Δεύτερον, με τα άρθρα 9 - 10 και από το 28 έως το 35, τροποποιείτε τον αναπτυξιακό νόμο, ώστε να γίνει πιο φιλικός στους επενδυτές. Και τι δεν δίνετε. Από διευκολύνσεις για τη δημιουργία του μετοχικού κεφαλαίου των εταιρειών, τα κίνητρα για την ανάπτυξη των επιχειρηματικών πάρκων, μέχρι που τακτοποιείτε θέματα που αφορούσαν και παλιότερα επενδυτικά σχέδια των νόμων του 1998, του 2001 και του 2004. Διευκολύνσεις και δωράκια στα οποία αναφερθήκαμε στην πρώτη συζήτηση στην Επιτροπή και δε θέλω να επανέλθω.

Όμως, οι διευκολύνσεις αυτές δε σταματούν σε αυτά τα άρθρα. Με το άρθρο 36, δίνεται η δυνατότητα ίδρυσης ενδιάμεσων χρηματοδοτικών οργανισμών και με τη χρηματοδότηση μέσω του Προγράμματος Δημοσίων Επενδύσεων αλλά και ιδιωτών. Δημιουργείται, δηλαδή, ένα ακόμη χρηματοδοτικό εργαλείο για τους επιχειρηματίες, που στόχο έχει να αντιμετωπίσει τη δυσκολία χρηματοδότησης επενδυτικών σχεδίων από τις τράπεζες, λόγω της γνωστής έλλειψης ρευστότητάς τους.

Με τα άρθρα 38 και 39, δημιουργείται ένα σταθερό και απλό στη διαδικασία καθεστώς χορήγησης αδειών για επιχειρήσεις παροχής ενδοομιλικών υπηρεσιών και για να προσελκύσετε τέτοιες επενδύσεις στην Ελλάδα, ανάμεσα στα άλλα πλεονεκτήματα, διαφημίζετε και το «χαμηλό» μισθολογικό κόστος. Δείτε τι λέτε οι ίδιοι στην αιτιολογική έκθεση.

Παράλληλα, τους ενισχύετε με μια σειρά δράσεων, όπως για δαπάνες μη μισθολογικού κόστους τον πρώτο χρόνο πρόσληψης εργαζομένων και ατόμων με αναπηρία, ενισχύσεις για έρευνα και ανάπτυξη, για προγράμματα επαγγελματικής κατάρτισης, ενίσχυσης των δαπανών αγοράς και εγκατάστασης, ακόμη και αυτό, συστημάτων πληροφορικής και επικοινωνιών. Ε, μετά απ' όλα αυτά τα δωράκια, δεν εκπλήσσει η επιστολή του προέδρου του ΣΕΒ που, ανάμεσα στα άλλα, λέει «το σχέδιο νόμου περιέχει σειρά ρυθμίσεων που είναι στη σωστή κατεύθυνση και επιχειρούν να ανταποκριθούν σε αιτήματα που θέτουν επί μακρόν ο ΣΕΒ και τα μέλη του».

Αυτό υλοποιείτε, ότι ζητάει ο ΣΕΒ. Να γιατί όλες αυτές οι διευκολύνσεις δεν απασχόλησαν, ούτε στην συζήτηση επί της αρχής εδώ στην Επιτροπή ούτε σήμερα, το δικομματικό καβγά στη συζήτηση συνολικά. Προφανώς, όλοι σας και όχι μόνον η Κυβέρνηση ΣΥ.ΡΙΖ.Α., συμφωνείτε με τα βασικά, δηλαδή αυτά που ζητούν και που θέτουν εδώ και χρόνια βιομήχανοι και επιχειρηματίες. Προσπαθείτε και οι δύο να τους αποδείξετε ότι είστε οι καλύτεροι διαχειριστές των συμφερόντων τους, ξεκαθαρίζοντας ότι, όποιος και αν βγει στην κυβέρνηση, αυτή η πολιτική θα συνεχιστεί.

Όσο αφορά το άρθρο 11, που αφορά τα Οινόφυτα, και για αυτό δεν ακούστηκε κουβέντα μέχρι τώρα. Σε αυτό καθορίζονται τα όρια της περιοχής που «χρήζει περιβαλλοντικής και λειτουργικής εξυγίανσης και ταυτόχρονα περιλαμβάνει ρυθμίσεις για την ίδρυση και ανάπτυξη του επιχειρηματικού πάρκου». Αυτά λέτε στην αιτιολογική έκθεση. Μιλάμε για μια ασύδοτη καπιταλιστική ανάπτυξη στην περιοχή από τα τέλη της δεκαετίας του 1960, με την σκόπιμη ανοχή των αστικών κυβερνήσεων, με σοβαρές υγειονομικές και περιβαλλοντικές συνέπειες.

Τι έρχεται να κάνει τώρα η Κυβέρνηση με αυτό το άρθρο; Με τη συγκρότηση του επιχειρηματικού πάρκου εξυγίανσης και ανάπτυξης, οι βιομήχανοι στο όνομα των υπαρκτών περιβαλλοντικών προβλημάτων, θα διαμορφώσουν μια συγκροτημένη βιομηχανική περιοχή και θα έχουν τον έλεγχο της με πλειοψηφικούς μετόχους τους ίδιους τους βιομηχάνους. Δηλαδή, εκείνοι θα εγκρίνουν άδειες και όρους λειτουργίας, επεκτάσεων, ενδεχομένως και των όρων πρόσβασης στη ζώνη. Επί της ουσίας, δηλαδή, οι ίδιοι θα ελέγχουν τον εαυτό τους σε κάθε επίπεδο.

Οι υπαίτιοι βιομήχανοι, αντί να κληθούν να πληρώσουν, θα χρηματοδοτηθούν επιπλέον με πακτωλούς χρημάτων που προέρχονται από τη φορολογία των εργαζομένων, για να βγουν τελικά οι ίδιοι «λάδι». Όλα γίνονται για να εξασφαλιστεί η κερδοφορία των μεγάλων ομίλων που δραστηριοποιούνται στην περιοχή. Η θέση του Κ.Κ.Ε. είναι ότι τα προβλήματα στην περιοχή των Οινοφύτων αναδεικνύουν με τον καλύτερο τρόπο τα αδιέξοδα αυτού του τρόπου οργάνωσης της οικονομίας και όπου η παραγωγή ασύλληπτου πλούτου στέκεται δίπλα στην υποβαθμισμένη υγεία και ποιότητα ζωής αυτών που παράγουν αυτόν τον πλούτο.

Ουσιαστική λύση, κατά τη γνώμη μας, μπορεί να δοθεί με την κοινωνικοποίηση των συγκεντρωμένων μέσων παραγωγής, τη λειτουργία τους με επιστημονικό κεντρικό σχεδιασμό και εργατικό έλεγχο, που αναπτύσσει την παραγωγή με κριτήριο τη συνδυασμένη ικανοποίηση του συνόλου των σύγχρονων αναγκών του λαού. Στη βάση αυτή, το Κ.Κ.Ε. έχει επεξεργαστεί και προβάλλει μια σειρά επιμέρους αιτημάτων, από τη σκοπιά και μόνο των αναγκών των συμφερόντων των εργαζομένων και των φτωχών λαϊκών στρωμάτων της περιοχής, τα οποία δεν ζυγίζονται με το μέτρο της επιχειρηματικότητας και της ανταγωνιστικότητας.

Για παράδειγμα, τέτοια είναι η άμεση δημοσιοποίηση από την Κυβέρνηση των σημείων διάθεσης βιομηχανικών αποβλήτων εντός και εκτός των εργοστασίων, των σημείων συγκέντρωσης επικίνδυνων χημικών στοιχείων στο υπέδαφος, των εργοστασίων που χρησιμοποιούν ως πρώτες ύλες επικίνδυνες χημικές ουσίες ή και παράγουν επικίνδυνα απόβλητα, την άμεση απομάκρυνση και ασφαλή διάθεση των επικίνδυνων αποβλήτων με ευθύνη του Κράτους και αποκλειστική οικονομική επιβάρυνση του μεγάλου κεφαλαίου, τη λήψη όλων των αναγκαίων μέτρων προστασίας για την υγεία, την ασφάλεια των εργαζομένων και των κατοίκων, την πρόληψη ατυχημάτων μεγάλης έκτασης και την προστασία του περιβάλλοντος. Κατά τη γνώμη μας, η διεκδίκηση αντίστοιχων αιτημάτων ζωτικής σημασίας σήμερα πρέπει να γίνει υπόθεση του ίδιου του εργατικού λαϊκού κινήματος και να μην έχουν εμπιστοσύνη ούτε στους βιομηχάνους, ούτε στο Κράτος.

Τα άρθρα 12 έως 18 ρυθμίζουν προϋποθέσεις άσκησης επαγγελματικής δραστηριότητας κατασκευής, συντήρησης και επισκευής σε μια σειρά ειδικότητες, υδραυλικούς, ηλεκτρολόγους κ.λπ.. Η θέση μας είναι πως η τεχνική επαγγελματική εκπαίδευση πρέπει να παρέχεται αποκλειστικά από δημόσιο και δωρεάν σύστημα παιδείας. Το πρόβλημα που υπάρχει σήμερα είναι ότι υπάρχει ένας μεγάλος αριθμός ιδιαίτερα νέων που έχει φοιτήσει στις ιδιωτικές σχολές, έχει αντίστοιχους τίτλους σπουδών και δεν μπορεί να εργαστεί. Εμείς ζητάμε η άδεια άσκησης επαγγέλματος να έχει ως μοναδικές προϋποθέσεις το ανάλογο πτυχίο και όπου χρειάζεται την απαραίτητη προϋπηρεσία.

Αυτές δε οι άδειες ζητούμε να μην χρειάζονται ανανέωση. Ο απαραίτητος εκσυγχρονισμός των τεχνικών γνώσεων κατά τη διάρκεια της επαγγελματικής σταδιοδρομίας, να γίνεται με ευθύνη του Υπουργείου. Επομένως, δεν χρειάζονται οι Εξεταστικές Επιτροπές και τα συλλογικά όργανα. Ωστόσο, σήμερα, η μη ύπαρξη μηχανισμού αδειοδότησης βάζει εμπόδια στην εργασία των τεχνικών επαγγελμάτων. Γι’ αυτούς τους λόγους εμείς τα σχετικά άρθρα θα τα ψηφίσουμε.

Για το άρθρο 56 που αναφέρεται στη δημιουργία δομής στα Επιμελητήρια για δήθεν ενίσχυση των μικρομεσαίων επιχειρήσεων, μέσω όπως οι ίδιοι υποστηρίζετε εργαλείων που θα βοηθήσουν να κατανοηθεί η θέση των μικρομεσαίων και των αυτοαπασχολούμενων στην αγορά, να αποκτήσουν τις αναγκαίες πληροφορίες και δήθεν μέσων αυτών των πληροφοριών θα μπορέσουν να ανταπεξέλθουν στον ανταγωνισμό και να επιβιώσουν. Όμως, στα πλαίσια του ανταγωνισμού οι μικροί και οι μεσαίοι οι αυτοαπασχολούμενοι, δεν έχουν καμία ευκαιρία επιβίωσης πολύ περισσότερο που συνολικά οι πολιτικοί και αυτής της κυβέρνησης οδηγεί σε νέα χρέη, σε νέα λουκέτα και αλλαγής δραστηριοτήτων με αποτέλεσμα τη μεγαλύτερη περιθωριοποίηση αφού η αγορά ξαναμοιράζεται μεταξύ των μονοπωλίων και σε βάρος των μικροεπιχειρηματιών.

Τέλος, για την Έκθεση της Λαμίας και τα άρθρα 58 έως 66 που αφορούν αυτό το ζήτημα. Έχουν ως βασικό σκοπό να διευκολύνουν την εκμετάλλευση της περιουσίας της από επιχειρηματικά συμφέροντα. Παραχωρείται για παράδειγμα, μια έκταση 167 στρεμάτων ως προίκα στη νέα ΑΕ που συστήνεται, έκταση που αποτελεί φιλέτο για την ανάπτυξη μιας σειράς επιχειρηματικών δραστηριοτήτων. Διευκολύνεται με αυτό τον τρόπο η αξιοποίηση του χώρου από Κοινοπραξίες, όπου θα συνυπάρχουν το μεγάλο κεφάλαιο ως επενδυτής και η λεγόμενη αυτοδιοίκηση για τα μάτια των δημοτών, και μάλιστα, μακριά από τον έλεγχο του Δημοτικού Συμβουλίου Λαμιέων και του λαού της περιοχής.

Φορτώνονται τα χρέη των προηγούμενων διοικήσεων στις πλάτες των δημοτών χωρίς μέχρι τώρα να έχουν αποδοθεί ευθύνες όπου υπάρχουν αυτές, για τα χρέη που δημιουργήθηκαν. Είμαστε αντίθετοι με τις αλλαγές που προωθούνται. Αυτό που χρειάζεται να γίνει είναι να παραχωρηθεί η έκταση στο Δήμο Λαμιέων, με αποκλεισμό κάθε επιχειρηματικής δραστηριότητας και παράλληλη διευθέτηση των όποιων δικαστικών εκκρεμοτήτων υπάρχουν σχετικά με τη διαθήκη Χαλκιόπουλου αλλά και καταπατήσεις.

Να αξιοποιηθεί σαν Κέντρο Προβολής της παραγωγικής δραστηριότητας του τόπου με έμφαση στον αγροτικό τομέα, την κτηνοτροφική παραγωγή και τη μεταποίησή της. Στη διεύρυνση των παραγωγικών του δυνατοτήτων και την αξιοποίησή του σε όφελος του λαού χωρίς μεσάζοντες, επιχειρηματική δραστηριότητα και μονοπώλιο του χώρου. Να μετατραπεί ο χώρος της Έκθεσης σε πάρκο αναψυχής πολιτισμού, αθλητισμού, που πρέπει να αποδοθεί προς χρήση και αξιοποίηση από το σύνολο του λαού της περιοχής, των Ερασιτεχνικών Συλλόγων και Σωματείων.

Να κατασκευαστούν ανοικτοί και προσβάσιμοι χώροι άθλησης όπως γήπεδα ποδοσφαίρου, μπάσκετ, βόλεϊ και τένις. Διαδρομές περιπάτου, ποδηλασίες κλπ. Ακόμα και θέατρο, κλειστές εγκαταστάσεις που θα εξυπηρετούν την ερασιτεχνική δημιουργία, την ανάπτυξη δραστηριοτήτων από Πολιτιστικούς Συλλόγους της περιοχής όπως θέατρο, χορός, μουσική, εικαστικές τέχνες, εκθέσεις κλπ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τνο λόγο έχει ο κύριος Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων):** Κυρίες και κύριοι συνάδελφοι και κύριε Υπουργέ, το πολυνομοσχέδιο που συζητάμε, πραγματικά, μας έχει συνηθίσει η κυβέρνηση να μην διαφέρει από τα υπόλοιπα που έρχονται. Περιλαμβάνει 66 «χύμα» άρθρα, δηλαδή, ότι υπήρχε και είχε απομείνει θυμήθηκαν οι αρμόδιοι Υπουργοί να το φέρουν με την απαραίτητη δόση που υπάρχουν και για τα ρουσφέτια και τις εξυπηρετήσεις.

Προτείνονται 34 διαφορετικά και άσχετα μεταξύ τους ζητήματα με χαρακτηριστικά παραδείγματα, τα δικαιώματα πνευματικής ιδιοκτησίας, τα επιχειρηματικά πάρκα, για τη ΜΟΔ Α.Ε το ΕΣΠΑ και τα επενδυτικά σχέδια, για το νέο καθεστώς χορήγησης άδειας παραμονής τη λεγόμενη golden visa, για την Ενιαία Ανεξάρτητη Αρχή Δημοσίων Συμβάσεων, για τις Επιτροπές Λαϊκών Αγορών, για το θεσμό της πολιτιστικής πρωτεύουσας, για την Πανελλήνια Έκθεση Λαμίας.

Πραγματικά, το μόνο που συνδέει όλα αυτά τα κεφάλαια, είναι η προχειρότητα με την οποία επιχειρείται στο παρά πέντε και στο τέλος της κυβερνητικής θητείας, να γίνουνε ρυθμίσεις, δεξιά και αριστερά. Και όλα αυτά, γνωστό είναι ότι παράγουν και λάθη και μάλιστα πάρα πολλά, γιατί το είδαμε και πριν από λίγες μέρες, στο νομοσχέδιο που ήρθε για την γεωθερμία, όπου ψηφίσαμε παραπάνω από 50 διορθώσεις λαθών σε νόμους, τα οποία είχε φέρει και ψήφισε η κυβέρνηση πριν από ελάχιστους μήνες. Και ενώ λοιπόν, ελπίζουμε ότι αυτή η κατάσταση, κάποια στιγμή πρέπει να αλλάξει, βλέπουμε και σήμερα, ότι υπάρχει διάχυτη προχειρότητα σε όλα τα άρθρα, ακόμα και στην ενσωμάτωση της οδηγίας, και αυτό, γιατί η οδηγία 2016/943, έπρεπε να είχε ενσωματωθεί στην Ελληνική νομοθεσία, το αργότερο στις 9 Ιουνίου του 2018. Ο Αναπληρωτής Υπουργός, στην πρώτη συνεδρίαση, μας είπε ότι καθυστέρησε να έρθει στη Βουλή, αυτά ήταν τα λόγια του κατά λέξη, διότι υπάρχει κοινοβουλευτικός φόρτος και είναι έτοιμο από καιρό. Ουσιαστικά δηλαδή, παραδέχθηκε, ότι για εννέα ολόκληρους μήνες, ή ήταν ξεχασμένο, ή κάποιος αδιαφορούσε, ενώ προφανώς υπήρχε γνώση από το Υπουργείο για το χρονικό όριο, και κανένας αρμόδιος δεν προβληματίστηκε για το ότι η χώρα μας για άλλη μια φορά, θα ήταν ασυνεπής στο ζήτημα της εναρμόνισης της νομοθεσίας της, με την αντίστοιχη ενωσιακή.

Ένα άλλο θέμα, πέρα απ' όλα αυτά, είναι ότι το εν λόγω σχέδιο νόμου, ουδόλως συμβάλλει στην ενίσχυση της αναπτυξιακής κατεύθυνσης της οικονομίας, ούτε καν αντιμετωπίζει τη γραφειοκρατία, αλλά αντίθετα συστήνει και νέες δομές, όπως αυτές στα άρθρα 58 έως 66, γιγαντώνοντας πραγματικά το κράτος.

Θα ήθελα να σχολιάσω και κάποια άρθρα επιπλέον και κάποια ζητήματα. Το πρώτο είναι το θέμα της ΜΟΔ Α.Ε.. Ο αρμόδιος Υπουργός για το ΕΣΠΑ, ο Υφυπουργός κ. Γιαννακίδης, είχε υποσχεθεί προ δύο μηνών, και ενώπιον των υπαλλήλων της ΜΟΔ, ότι καταβάλλει προσπάθεια της άρσης των αδικιών στο ζήτημα των αμοιβών μηχανικών, και των μη μηχανικών, και ότι ήδη από το Σεπτέμβριο του 2018, το Υπουργείο Οικονομίας και Ανάπτυξης, σε συνεργασία με το Υπουργείο Οικονομικών, θα φέρει μια σχετική νέα νομοθετική ρύθμιση εντός του Φεβρουαρίου.

Σήμερα όμως βλέπουμε, ότι το σχέδιο νόμου, παρά το ότι περιλαμβάνει πάρα πολλά θέματα, δεν περιέχει την απαραίτητη αυτή ρύθμιση, για την άρση των μισθολογικών ανισοτήτων, ενώ το πράττει για άλλες κατηγορίες εργαζομένων στο Υπουργείο Οικονομίας και Ανάπτυξης. Κάθε αντικειμενικός άνθρωπος που γνωρίζει το θέμα, θα παραδεχθεί ότι πρέπει επιτέλους να σταματήσει αυτή η διάκριση, σε βάρος του προσωπικού που δεν είναι μηχανικοί στη ΜΟΔ, διότι έτσι δεν βρίσκει εφαρμογή το άρθρο 22 του Συντάγματος, που επιβάλλει την ίση αμοιβή, για ίσης αξίας παρεχόμενη εργασία. Είμαι βέβαιος ότι και ο κ. Υφυπουργός, γνωρίζει πάρα πολύ καλά, πώς ξεκίνησε και πώς εξελίχθηκε αυτή η ανισότητα, η αδικία, μεταξύ των υπαλλήλων, και αναμένουμε να τηρήσει κάποια στιγμή στο άμεσο μέλλον τα δέοντα, και να παρέμβει για την αποκατάσταση αυτής της αδικίας.

Το άρθρο 42, για το καθεστώς της χορήγησης άδειας διαμονής, της λεγόμενης «Golden visa», σε πολίτες τρίτων χωρών που επενδύουν στην Ελλάδα, παρατηρούμε ότι αντί να γίνει προσπάθεια ουσιαστικού ποιοτικού ελέγχου των αιτήσεων, με το νομοσχέδιο αυτό επιχειρείται διεύρυνση του καθεστώτος που υπάρχει αυτή τη στιγμή. Επενδυτές που θέλουν να αποκτήσουν άδεια παραμονής στην Ελλάδα, για τους ίδιους και τα μέλη των οικογενειών τους, θα μπορούν να το κάνουν αυτό επενδύοντας, όχι μόνο σε ακίνητα όπως μέχρι σήμερα, αλλά πλέον και σε μετοχές, ομόλογα, αμοιβαία κεφάλαια, εταιρικά μερίδια ή και καταθέτοντας αντίστοιχα ποσά σε τράπεζες. Αυτό, υπό κανονικές συνθήκες, θα μπορούσε να είναι και κάτι θετικό. Στα χρόνια όμως τους ΣΥ.ΡΙΖ.Α., έχει εξελιχθεί πραγματικά σε μια ανεξέλεγκτη βιομηχανία και σύμφωνα με τα επίσημα στοιχεία, ενώ το 2014, έχουν χορηγηθεί 888 άδειες, το 2015 ήταν 2144, το 2016 ήταν 3655, το 2017 ήταν 6205 και το 2018 μέχρι το Νοέμβριο, είχαν εκτοξευθεί στις 9756 άδειες.

Αυτό που προκαλεί μεγαλύτερη εντύπωση από τη λίστα με τις top 10 χώρες προσέλευσης των προσώπων που τις έχουν λάβει, θα μπορούσαμε να πούμε ότι είναι κάπως «περίεργες», γιατί τα καθεστώτα από τα οποία προέρχονται, δεν έχουν καθόλου το στοιχείο της δημοκρατίας μέσα τους και το νομικό πλαίσιο για την καταπολέμηση της νομιμοποίησης των εσόδων μπορεί να προέρχεται και από «περίεργες» δραστηριότητες, χωρίς να επιβεβαιώνουμε κάτι με βεβαιότητα.

Τέτοιες άδειες έχουμε, στην πλειοψηφία, από την Κίνα και είναι 5.367. Έχουμε από την Τουρκία, τη Ρωσία, τον Λίβανο, το Ιράκ, την Αίγυπτο, τη Συρία, την Ιορδανία, την Ουκρανία, αλλά και κάποιες άλλες χώρες. Συνολικά, φθάνουμε κοντά στις 10.000 αιτήσεις.

Κύριε Υπουργέ, θα θέλαμε να μας βεβαιώσετε ότι και για αυτές τις 9.756 Golden Visa, που έχουν εκδοθεί το 2018, έχουν γίνει όλοι οι απαραίτητοι έλεγχοι πόθεν έσχες και ποινικού μητρώου και δεν έχει βρεθεί το παραμικρό πέμπτο στοιχείο. Δεν το ζητάω τυχαία αυτό.

Είναι γνωστό ότι σε επίπεδο Ε.Ε. υπάρχει ένας μεγάλος προβληματισμός για το ενδεχόμενο τα προγράμματα προσέλκυσης των πλούσιων αυτών επενδυτών που έχουν δημιουργήσει είκοσι μία χώρες, μεταξύ των οποίων και η Ελλάδα, να χρησιμοποιούνται για «ξέπλυμα» χρήματος. Οπότε, αυτό πρέπει να το διαβεβαιώσουμε, ώστε να είμαστε σίγουροι ότι δεν υπάρχει τέτοια περίπτωση στις δικές μας χορηγήσεις αδειών. Σύμφωνα με την Έκθεση της Ευρωπαϊκής Επιτροπής, η οποία παρουσιάστηκε στις 21 Ιανουαρίου του 2019, όχι μόνο υπάρχουν τρεις χώρες που δεν εφαρμόζουν αρκετά αυστηρούς κανόνες στο σύστημα χορήγησης ιθαγένειας σε επενδυτές, αλλά, επιπρόσθετα, τα συστήματα και όλων των υπολοίπων χωρών ενέχουν σοβαρούς κινδύνους για την ασφάλεια της Ε.Ε. στο σύνολό της.

Η διαπίστωση είναι πάρα πολύ σοβαρή και θα θέλαμε πραγματικά να μάθουμε για το πώς έχει απαντήσει η δική μας χώρα σε αυτά τα ευρήματα, δεδομένου ότι η λογική του κειμένου της συνοδευτικής αιτιολογικής έκθεσης του σχεδίου νόμου είναι πραγματικά σαν να μην συμβαίνει τίποτα και το ευχόμαστε να ισχύει αυτό.

Το άρθρο 54, σύμφωνα με την Ένωση Κεντρώων, αποτελεί σκανδαλώδη ρουσφετολογική διάταξη. Πλέον, στη Γενική Γραμματεία Στρατηγικών και Ιδιωτικών Επενδύσεων θα υπάρχει η δυνατότητα απόσπασης απεριόριστου αριθμού υπαλλήλων και, μάλιστα, κατά παρέκκλιση κάθε άλλης διάταξης. Οπότε, αντιλαμβανόμαστε ότι ενόψει των εκλογών η συγκεκριμένη Γενική Γραμματεία θα μπορούσε, πραγματικά, να μετατραπεί σε ένα τεράστιο εκλογικό κέντρο του ΣΥΡΙΖΑ.

Σε ό,τι αφορά στο άρθρο 55, είναι αλήθεια ότι περιμέναμε κάτι καλύτερο ως επίσημη πολιτική της Κυβέρνησης ΣΥΡΙΖΑ για την αντιμετώπιση του «brain drain». Επί τέσσερα χρόνια, οι αρμόδιοι βλέπουν τους νέους μας να μεταναστεύουν στο εξωτερικό για σπουδές και εργασία και δεν συγκινείται κανείς.

Ανοιχτά Πανεπιστήμια, αναβάθμιση σπουδών με σύγχρονα προγράμματα, μη ποινικοποίηση της αριστείας, πρόσβαση στην αγορά εργασίας χωρίς αδικίες, χαμηλότερη φορολογία και μεγαλύτερο ενδιαφέρον για τους νέους επιστήμονες, είναι τα σημαντικότερα θέματα τα οποία απαιτούνται, για να σταματήσει το φαινόμενο της «διαρροής εγκεφάλων» και όχι τα μπόνους τα οποία προτείνονται από την Κυβέρνηση.

Κυρία Πρόεδρε, η Ένωση Κεντρώων επιφυλάσσεται και θα τοποθετηθούμε στην Ολομέλεια. Εύχομαι καλό τριήμερο σε όλους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Μάρδας.

**ΔΗΜΗΤΡΙΟΣ ΜΑΡΔΑΣ:** Εγώ θα αναφερθώ στο νόμο που αναφέρεται στο υπαίθριο εμπόριο και στις σχετικές τροπολογίες. Κάποια στιγμή, πρέπει να δούμε λίγο τις λαϊκές αγορές κάτω από μία άλλη οπτική. Οι λαϊκές αγορές, καταρχάς, είναι ένας χώρος, όπου οι παραγωγοί, κατά κύριο λόγο, και οι μικροπωλητές συγκεντρώνονται για να πουλήσουν τα προϊόντα τους.

Αρχικά, ήταν ένας χώρος που αναφερόταν, καταρχάς, στους παραγωγούς. Οπότε, πρέπει να δώσουμε προσοχή στους παραγωγούς χωρίς, βέβαια, να δημιουργήσουμε προβλήματα στις άλλες δύο ομάδες, αυτές των μικροπωλητών αγροτικών προϊόντων και των βιομηχανικών προϊόντων.

Θα ήταν σκόπιμο, κάποια στιγμή να τροποποιήσουμε το νόμο και να ορίσουμε κάποια όρια πάγκων. Π.χ. αν οριστεί ως ανώτατο όριο τα 6 μέτρα, αυτό ν’ αφορά και στους μικροπωλητές αγροτικών προϊόντων και στους παραγωγούς. Δεν είναι δυνατόν, να έχουν οι μικροπωλητές πολύ μεγαλύτερη έκταση απ’ ό,τι έχουν οι παραγωγοί. Από την άλλη πλευρά οι πωλητές βιομηχανικών προϊόντων συχνά δίνουν την αίσθηση ότι χτίζουν μια ολόκληρη επιχείρηση εκεί προσωρινά με την έκταση, την οποία καταλαμβάνουν.

Ένα δεύτερο στοιχείο θα ήταν σκόπιμο, να χωρίζαμε τις αγορές σε διάφορες κατηγορίες. Δηλαδή, στο κέντρο της αγοράς να βρίσκονται οι παραγωγοί και δεξιά κι αριστερά να βρίσκονται οι μητροπολίτες. Πάρα πολλοί καταναλωτές δε γνωρίζουν ότι αγοράζοντας προϊόντα αγροτικά από τη λαϊκή, αγοράζουν συχνά προϊόντα εμπορίας κι όχι παραγωγής. Έχουν την αίσθηση οι καταναλωτές ότι όλοι όσοι συμμετέχουν σε μια λαϊκή αγορά, είναι παραγωγοί. Αυτό πρέπει κάποια ώρα, να το ξέρει ο καταναλωτής.

Από την άλλη πλευρά αυτό θα μπορούσε, να γίνει κι ως εξής. Θα μπορούσε, να υπάρχει διαφορετικό χρώμα στους πάγκους των παραγωγών και των μικροπωλητών αγροτικών και βιομηχανικών προϊόντων. Θα μπορούμε π.χ. να υπάρχει ένα πράσινο χρώμα για τους παραγωγούς, ένα κίτρινο χρώμα για τους μικροπωλητές αγροτικών προϊόντων κι ένα κόκκινο χρώμα για τους μικροπωλητές βιομηχανικών προϊόντων. Όλ’ αυτά θα πρέπει, να τα δούμε κάποια ώρα, γιατί μας δημιουργείται η αίσθηση ότι όταν μπαίνουμε σε μια λαϊκή αγορά, έτσι όπως είναι δομημένη, πως είναι ένα παζάρι κάποιας αφρικανικής χώρας, παρά μιας ευρωπαϊκής χώρας. Ορισμένοι Δήμοι όρισαν τις αγορές τους, ορίζοντας τα χρώματα πάγκων, ορίζοντας χρώματα από τέντες και δημιουργώντας μια αίσθηση, όπου μπαίνει ο καταναλωτής σ’ ένα χώρο, που δεν είναι μόνο, ν’ αγοράσει κάτι φθηνό, αλλά να μην υπάρχει κι αυτή η οπτική ρύπανση, η οποία υφίσταται σε πολλές αγορές.

Τέλος, έχουμε κάποιες παρατηρήσεις, που αναφέρονται σε διάφορα άρθρα. Για να μην δημιουργώ πρόβλημα με το χρόνο, θα καταθέσω ένα έγγραφο στον Υπουργό, έτσι ώστε στο βαθμό που είναι δυνατόν, να τις δει και να τις ενσωματώσει ως τροπολογίες στα υφιστάμενα άρθρα του νόμου 4497 του 2017. Σας ευχαριστώ πολύ. Θα καταθέσω στον Υπουργό τις τροπολογίες, τις οποίες προτείνω.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Για το περιεχόμενο του νομοσχεδίου η διαδικασία ακρόασης των φορέων ήταν χαρακτηριστική: ομοφωνία προς θετική κατεύθυνση. Τώρα, εάν δεν το αντιλήφθηκε αυτό η Αντιπολίτευση, είναι δικό της θέμα. Σίγουρα, δεν απασχολεί τους ενδιαφερόμενους. Όντως, τα βασικά σημεία του νομοσχεδίου τροποποιούν τον αναπτυξιακό νόμο 4399 του 2016 προς την κατεύθυνση όχι μόνο της επιτάχυνσης, αλλά και της απλούστευσης των διαδικασιών υλοποίησης των στρατηγικών και ιδιωτικών επενδύσεων.

Εγώ, θα σας καταθέσω μερικές προτάσεις προς την κατεύθυνση διεύρυνσης στην εφαρμογή του αναπτυξιακού νόμου, αλλά και με διευκολύνσεις στην απορρόφηση των πόρων του. Όμως, επειδή μπήκε προηγούμενα από τον συνάδελφο το θέμα των λαϊκών αγορών, είναι, όντως, θετικά αυτά, που περιγράφονται στο άρθρο 46 του νομοσχεδίου, ειδικά, σχετικά με την οργάνωση, με τη λειτουργία των λαϊκών αγορών, των πωλητών υπαίθριο εμπορίου, τις επιτροπές των περιφερειακών ενοτήτων, γενικά, στις λαϊκές αγορές. Θέλω όμως να σταθώ σε μια άλλη μορφή αγορών η οποία απαντά σε αυτό που έβαλε ο κ. Μάρδας προηγούμενα.

Είναι οι αγορές παραγωγών που ήδη το επαναλαμβάνω λειτουργούν σε αρκετές περιφερειακές ενότητες της χώρας εδώ και πολλά χρόνια. Ο θεσμός αυτός των λαϊκών αγορών παραγωγών είναι αρκετά διαδεδομένος σε πάρα πολλές χώρες και ιδιαίτερα σε ευρωπαϊκές. Γιατί τι έχει; Παρέχει στον αγρότη την δυνατότητα να έχει μια εναλλακτική και αδιαμεσολάβητη σχέση με τον καταναλωτή. Αυτό βεβαίως με τον ν.4235/ 2014 στο άρθρο 56 έχει θεσπιστεί. Παρέχεται η δυνατότητα νομιμότητας της λειτουργίας αυτών των αγορών. Όμως, στο ν.4492/2017 για τα νωπά και ευάλωτα ρυθμίστηκε μεν η λειτουργία των βιολογικών αγορών αλλά δεν συμπεριέλαβε πολλές υφιστάμενες αγορές μη βιολογικών προϊόντων όπως αυτές που σας είπα που ήδη έχουν καταξιωθεί με τη λειτουργία τους στις τοπικές κοινωνίες και ουσιαστικά αυτές λειτουργούν σε καθεστώς παρανομίας. Άρα λοιπόν πρέπει να έρθετε σε μια συνεννόηση με το Υπουργείο Αγροτικής Ανάπτυξης και να ρυθμίσετε ειδικότερα θέματα που αφορούν την λειτουργία αυτών των αγορών των συμβατικών προϊόντων. Και βεβαίως επειδή υπάρχει και ένα πρόβλημα καθυστέρησης όσον αφορά τη ρύθμιση θεμάτων των βιολογικών αγορών να το αντιμετωπίσετε όλο μαζί. θέλω όμως να σταθώ ιδιαίτερα και στις επιλέξιμες επενδύσεις στρατηγικού χαρακτήρα που υπάγονται στον συγκεκριμένο αναπτυξιακό νόμο.

Κύριε Υπουργέ, έχουμε πρόβλημα με δραστηριότητες με επενδύσεις του αγροτικού χώρου που πρέπει να υπαχθούν στο συγκεκριμένο νόμο γιατί οι πόροι που διαθέτουμε από το πρόγραμμα αγροτικής ανάπτυξης δεν επαρκούν για να καλύψουν αυτά τα αιτήματα που υπάρχουν. Θα αναφερθώ σε 3 – 4 περιπτώσεις θα τα δείτε εσείς. Παραδείγματα. Σύγχρονα θερμοκήπια μεγαλύτερα των 50 στρεμμάτων χρησιμοποιούν ανανεώσιμες πηγές ενέργειας για τη θέρμανση με έμφαση ιδιαίτερα στη γεωθερμία όπου έχουμε χαρακτηριστικά παραδείγματα στην Μακεδονία, στην Καβάλα στην περιοχή Χρυσούπολης και βεβαίως και την βιομάζα καθώς και θερμοκήπια άνω των 100 στρεμμάτων με χρήση φυσικού αερίου για την παραγωγή ενέργειας θέρμανσης και γενικώς, δηλαδή το κομμάτι των ανανεώσιμων πηγών ενέργειας.

Δεύτερον. Καθετοποιημένες μονάδες παραγωγής και επεξεργασίας κτηνοτροφικών προϊόντων κρέατος και γάλακτος.

Τρίτον, μονάδες επεξεργασίας ζωικών αποβλήτων για την παραγωγή βιοαερίου με έμφαση σε περιοχές που είναι περιβαλλοντικά ευαίσθητες στο ζήτημα της διάθεσης των αποβλήτων.

Τέταρτον, ολοκληρωμένες πρότυπες μονάδες υδατοκαλλιέργειας όπου θα υπάρχουν περισσότερες από δύο συμπληρωματικές παραγωγές με συνέργεια. Πρέπει λοιπόν να διευρυνθεί ο κύκλος διότι όταν όλοι αποδεχόμαστε ότι ο αγροδιατροφικός τομέας είναι ένας τομέας που μπορεί να συμβάλει και ξέρω και τις δικές σας απόψεις άρα λοιπόν να διευρύνουμε την δυνατότητα εφαρμογής του αναπτυξιακού νόμου.

Κλείνω με ένα άλλο θέμα που αφορά ιδιαίτερα τις πολυμετοχικές αναπτυξιακές εταιρίες των ΟΤΑ. Έχουμε μεγάλο πρόβλημα κύριε Υπουργέ, στην υλοποίηση του LEADER. Έχουμε τα χρήματα αλλά δεν μπορούμε διότι ο Κανονισμός λειτουργίας τους πρέπει να εφαρμόζεται μέχρι τα 200 χιλιάδες ευρώ όπως ισχύει στον Κανονισμό τους και όχι όπως έχετε ρυθμίσει. Είχανε έναν κανονισμό που με βάση αυτόν μπορούσαν να δουλεύουν καλύτερα. Επείγει αυτό το ζήτημα να συνεννοηθείτε με τους συμβούλους σας και εμείς από την δική μας πλευρά να βοηθήσουμε προς αυτή την κατεύθυνση διότι ειδικά το πρόγραμμα LEADER είναι ένα πρόγραμμα που αφορά τις τοπικές κοινωνίες μέσα από την τοπική αυτοδιοίκηση να τους βοηθήσουμε να απορροφήσουν τους σχετικούς πόρους. Σας ευχαριστώ. Στην Ολομέλεια θα πούμε περισσότερα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε. Μιας και βρισκόμαστε σε συνεδρίαση της, κατ' άρθρο, συζήτησης, θα ήθελα να εκφράσω κάποιες απορίες και να θέσω κάποιες ερωτήσεις προς τον Υπουργό και προς το Υπουργείο, καθώς αντιλαμβάνομαι τη γενική φιλοσοφία του νομοσχεδίου που φέρνει ρυθμίσεις για να διευκολύνει τη λειτουργία των Επιχειρηματικών Πάρκων.

Θα αναφερθώ στη δική μου την περιοχή και θέλω να κάνω μία αναφορά, γιατί μέσα από τα άρθρα 9 και 10 του υπό συζήτηση νομοσχεδίου, βλέπουμε τη δική μας περιοχή της Θεσπρωτίας, όπου υπάρχει μία και μοναδική περίπτωση και ένα Βιοτεχνικό Πάρκο μετεξελίσσεται, ή εν πάση περιπτώσει υπάρχει η πρόθεση και το business plan, να μετασχηματιστεί σε Επιχειρηματικό Πάρκο.

Άρα, λοιπόν, το ό,τι δημιουργούνται δύο διατάξεις με τα άρθρα 9 και 10 που διευκολύνουν τη δημιουργία Επιχειρηματικών Πάρκων -το ξαναλέω ότι εμείς είμαστε η μοναδική περίπτωση που ένα Βιοτεχνικό μετεξελίσσεται σε Επιχειρηματικό- θα θέλαμε να θέσουμε υπόψιν του Υπουργού, ότι το Βιοτεχνικό Πάρκο, η υφιστάμενη, δηλαδή, υποδομή και επιχείρηση, είναι ένα έργο που με ευθύνη των προηγούμενων Κυβερνήσεων, της Ν.Δ., πρωτίστως, καθώς από το 1996 ξεκίνησε με τη χρηματοδότηση από τη Γενική Γραμματεία Βιομηχανίας και το Γ΄ Κοινοτικό Πλαίσιο Στήριξης, είχε περάσει το Βιοτεχνικό Πάρκο Θεσπρωτίας στο Πρόγραμμα Δημοσίων Επενδύσεων.

Ωστόσο, όταν ανέλαβε η δική μας Κυβέρνηση, η Γενική Γραμματεία Βιομηχανίας έστειλε δύο όργανα ελέγχου. Αυτά τα δύο όργανα ελέγχου, για να εξετάσουν το Βιοτεχνικό Πάρκο Θεσπρωτίας, έκαναν δύο Εκθέσεις οι οποίες είναι «καταπέλτης», τόσο σε ότι αφορά το φυσικό αντικείμενο, όσο και το οικονομικό αντικείμενο. Υπήρχε ασυμφωνία και μη σύμπτωση φυσικού και οικονομικού αντικειμένου, υπήρξαν προβλήματα και παραλείψεις που είχαν χρηματοδοτηθεί από τις προηγούμενες κυβερνήσεις, με τότε πολιτική απόφαση, χωρίς, ωστόσο, να έχουν ολοκληρωθεί τα έργα και οι υποδομές.

Σε ότι αφορά στο άρθρο 9, που διευκολύνει τη δημιουργία Επιχειρηματικού Πάρκου, στη δική μας περίπτωση ο Οργανισμός Λιμένος Ηγουμενίτσας θέλει να δημιουργήσει ένα Εμπορευματικό Κέντρο. Θέλω να αποσαφηνίσω ότι μιλάω από τη δική μας την πλευρά, ώστε η δημιουργία του Εμπορευματικού Κέντρου να μην «κληρονομήσει» τα προβλήματα του Βιοτεχνικού Πάρκου. Δεν θέλουμε να τα βρούμε μπροστά μας.

Άρα, λοιπόν, όταν δημιουργείται η νέα Εταιρία ΥΑΝΕΠ, το νομοσχέδιο αναφέρει ότι μπορεί να αγοράσει και να συμμετάσχει στην ίδρυση του νέου Πάρκου με συμμετοχή εκτάσεων, να αποτελέσουν, δηλαδή, τμήμα του μετοχικού κεφαλαίου.

Οι εκτάσεις, λοιπόν, από το Βιοτεχνικό Πάρκο θα πρέπει με κάποιο τρόπο για να προχωρήσει το Εμπορευματικό να αγοραστούν από τον Οργανισμό Λιμένος. Επειδή είναι ένα έργο -το ξαναλέω- εξαιρετικά προβληματικό και περιμένουμε και την απόφαση του Υπουργείου για το τι μέλλει γενέσθαι με το παλιό έργο του Β΄ Κοινοτικού Πλαισίου Στήριξης, πείτε μας τι θα γίνει με τις εκτάσεις. Αν, δηλαδή, διευκολύνεται η συμμετοχή της νέας Εταιρίας με χρήση γης από το παλιό Πάρκο. Αυτό είναι το πρώτο ερώτημα.

Το δεύτερο ερώτημα, επειδή ω του θαύματος, δεν ξέρω πώς, ίσως με πολιτική απόφαση, αλλά είναι προσωπική εκτίμηση, το 2008 με Κυβέρνηση τότε της Ν.Δ., είχε βγει μία διαπιστωτική πράξη λειτουργίας του Βιοτεχνικού Πάρκου Θεσπρωτίας. Μετέπειτα, τα όργανα ελέγχου έδειξαν μέσα από τις εκθέσεις τους, ότι το έργο ήταν εξαιρετικά προβληματικό. Το πώς βγήκε, λοιπόν, αυτή η διαπιστωτική πράξη λειτουργίας είναι απορίας άξιο και ίσως θα πρέπει να διερευνηθεί για τυχόν ευθύνες.

Έστω, ότι αυτά είναι αποφάσεις που θα πρέπει να τις ελέγξει κάποιος άλλος φορέας. Αφού, λοιπόν, έχουμε τη διαπιστωτική πράξη λειτουργίας του 2008, στο άρθρο 10 του, υπό συζήτηση, νομοσχέδιου και συγκεκριμένα στην παρ. 2, αναφέρει ότι μπορούμε να υλοποιήσουμε και να λειτουργήσουμε ένα Επιχειρηματικό Πάρκο σε δύο φάσεις, με δύο διακριτά τμήματα, εφόσον δεν έχει εκδοθεί η διαπιστωτική απόφαση της παρ. 4 του άρθρου 5 του ν. 2545/ 97 για την ανάκλησή τους.

Εγώ ρωτώ, με βάση το γεγονός ότι έχουμε δύο όργανα ελέγχου που αναφέρουν προβλήματα και ότι υπάρχει μια διαπιστωτική πράξη του 2008 ή του 2009, αν δεν κάνω λάθος, δεν θυμάμαι από έξω θα τα πούμε και στην Ολομέλεια, μήπως υπάρχει πρόβλημα και χρειαστεί λόγω των οργάνων ελέγχου η ανάκληση της λειτουργίας του βιοτεχνικού πάρκου; Kαι εάν υπάρχει αυτή η διοικητική απόφαση για ανάκληση λειτουργίας πως θα επηρεάσει τη μετεξέλιξή του σε επιχειρηματικό πάρκο; Δηλαδή, το βιοτεχνικό πάρκο να γίνει επιχειρηματικό εμπορευματικό κέντρο του λιμανιού Ηγουμενίτσας;

Αυτά είναι κρίσιμα ερωτήματα, τα οποία δεν είναι προσωπικές αγωνίες, είναι αγωνίες σας πληροφορώ της τοπικής κοινωνίας της Θεσπρωτίας και όλου του επιχειρηματικού κόσμου μιας περιοχής, η οποία έχει επενδύσει πάρα πολλά στο να λειτουργήσει και να δημιουργηθεί ένα εμπορευματικό κέντρο, να βοηθήσει αποφασιστικά το λιμάνι να διαδραματίσει ένα ευρύτερο ρόλο στη περιοχή της Ηπείρου. Το ξαναλέω, ζητάμε και συζητάμε και θέτουμε ερωτήματα υπόψη του Υπουργείου από τη σκοπιά ότι πρέπει η μετεξέλιξή του, του βιοτεχνικού πάρκου σε εμπορευματικό κέντρο, να μην κληρονομήσει τα προβλήματα που παλιού. Εν πάση περιπτώσει τυχόν ευθύνες που έχουν υπάρξει και καταγράφονται σε δύο εκθέσεις οργάνων ελέγχου να αποδοθούν είτε αυτές είναι πολιτικές είτε και ποινικές. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Υπουργός.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Κυρία Πρόεδρε, εγώ θα μιλήσω στην επόμενη συνεδρίαση της Επιτροπής μας κατά την έναρξη της συζήτησης, θα πω μόνο δύο λόγια τώρα. Το πρώτο για να μην το αφήσω αναπάντητο στο θέμα του προγράμματος της golden visa, το πρόγραμμα λειτουργεί με όλες τις δικλίδες ασφαλείας και η Έκθεση της Ευρωπαϊκής Επιτροπής σε ότι αφορά την Ελλάδα δεν έχει τίποτα να καταλογίσει. Επομένως, αυτό δείχνει ότι είναι ένα πρόγραμμα που λειτουργεί σωστά και σε αντίθεση με άλλες χώρες.

Σας θυμίζω ότι ασκούνταν μία κριτική στη Κυβέρνηση, πολύ έντονη, τη δέχτηκα και εγώ, γιατί δεν κάναμε ότι κάνει η Κύπρος με τα διαβατήρια, δεν το κάναμε και ορθώς δεν το κάναμε. Το πρόγραμμα λειτουργεί λοιπόν με όλες τις δικλίδες ασφαλείας και η διεύρυνση των προϊόντων που κάνουμε, θα τα πούμε αναλυτικά, θεωρώ ότι είναι προς θετική κατεύθυνση, θα διευκολύνει πάρα πολύ τα πράγματα.

Όπως είπα και προχθές η λειτουργία του προγράμματος αυτού είναι και αναγνωρίζεται από την αγορά, ένας από τους βασικούς λόγους που έχουν συμβάλει στην αναθέρμανση της αγοράς των ακινήτων και αυτό το αναγνωρίζουν όλοι οι φορείς. Άρα ο νόμος δεν ψηφίστηκε από εμάς, τον βρήκαμε, αλλά λειτουργεί σωστά. Κάνουμε μία βελτίωση τώρα που πιστεύω ότι θα συνεχίσει να λειτουργεί σωστά και θα ολοκληρώσει ένα πρόγραμμα που αποδίδει πάρα πολύ καλά μέχρι τώρα.

Όσον αφορά στα θέματα της πνευματικής ιδιοκτησίας είναι πάρα πολύ σημαντικό το ότι προχωρούμε στους θεσμούς αυτούς. Σαν χώρα έχουμε τρομερή καθυστέρηση. Έχουμε το χαρακτηριστικό ότι έχουμε πολύ καλές επιδόσεις στα θέματα της έρευνας, πολύ κακές επιδόσεις στην μεταφορά της έρευνας και των αποτελεσμάτων της στην παραγωγή. Επομένως, είναι το κεντρικό θέμα το οποίο πρέπει να αντιμετωπίσουμε. Με το νομοσχέδιο αυτό και με τις προτάσεις που γίνονται, γίνονται πολύ μεγάλα βήματα.

Η συγκρότηση του Εθνικού Συμβουλίου προβλέπει φορείς που έχουν να κάνουν με κάποιο τρόπο με την αδειοδότηση και τη ρύθμιση θεμάτων πνευματικών δικαιωμάτων. Το χαρακτηριστικό είναι ότι έχουμε ένα τρομερό κατακερματισμό. Άρα, λοιπόν, η συγκρότηση του Συμβουλίου βοηθά. Μπορεί να μπουν φορείς, να δούμε τι σημαίνει ιδιωτική πρωτοβουλία. Στους φορείς αυτούς υπάρχει και η ιδιωτική πρωτοβουλία. Επομένως, το ότι κάνουμε το βήμα και το συγκροτούμε, όπως και η συγκρότηση Ακαδημίας Βιομηχανικής Ιδιοκτησίας, είναι το προεδρικό διάταγμα που θα υπογραφεί ενδεχομένως και σήμερα, αύριο, νομίζω πως είναι προς θετική κατεύθυνση ουσιαστικά.

Όσον αφορά στα θέματα των επιχειρηματικών πάρκων η εικόνα είναι πάρα πολύ προβληματική. Πήγα μία επίσκεψη πρόσφατα σε όλη την περιοχή του Θριασίου πεδίου και μου είπε ο Πρόεδρος του Συνδέσμου Βιομηχανιών Αττικής ότι η τελευταία επίσκεψη Υπουργού πριν από εμένα στη περιοχή για τα θέματα έγινε πριν από 40 – 45 χρόνια.

Όποιος πάει εκεί θα καταλάβει το τεράστιο πρόβλημα. Κακώς στη Θεσπρωτία θεωρούν ότι οι διατάξεις αφορούν το πάρκο της Θεσπρωτίας, καμία σχέση. Το κάθε πάρκο έχει μια σειρά από προβλήματα, που θα χρειάζονταν μια ειδική ρύθμιση. Αυτός είναι ο κανόνας. Και επειδή με έναν τρόπο πολύ γρήγορο, πρόχειρο και κάτω από τις συγκεκριμένες συνθήκες περάσαμε και στη μεταβίβαση της ΕΤΒΑ ΒΙ.ΠΕ στην Τράπεζα Πειραιώς, έχει ολοκληρωθεί το αδιέξοδο.

Πρέπει να πάμε σε μια συνολική αναθεώρηση του θέματος. Εδώ, δεν λέμε ότι λύνουμε το πρόβλημα. Φέρνουμε τώρα μια σειρά από όσες μπορέσαμε διατάξεις που λύνουν προβλήματα. Εκκρεμεί η συνολικότερη διευθέτηση του θέματος «επιχειρηματικά πάρκα». Εγώ συμφωνώ με την αρχή αυτή. Απλώς, απέχουμε πολύ και πρέπει να το δούμε. Πρέπει να δούμε και το θέμα της ΕΤΒΑ ΒΙ.ΠΕ. Όλοι οι εγκατεστημένοι στα πάρκα έχουν προβλήματα. Οι άτυπες βιομηχανικές συγκεντρώσεις αντί να μειώνονται πληθύνονται, επομένως είναι ένα θέμα πολύ μεγάλο. Λέω, με ταπεινότητα, ότι λύνουμε ένα μικρό μέρος των προβλημάτων που υπάρχουν. Είναι ένα βήμα. Το θέμα είναι πολύ μεγάλο και πρέπει να μας απασχολήσει. Ενδεχομένως, θα φέρουμε ένα πακέτο τροπολογιών. Με τη Γραμματεία της Κυβέρνησης προσπαθούμε να το λύσουμε, να έρθει τώρα, αύριο και σε κάποιο επόμενο νομοσχέδιο να φέρουμε και άλλες ρυθμίσεις, γιατί το θέμα είναι πάρα πολύ μεγάλο. Μιλώντας για βιομηχανία αυτή τη στιγμή, πρέπει να λύσουμε το θέμα των βιομηχανικών πάρκων πριν απ' όλα.

Τώρα, για τα θέματα τα άλλα του νομοσχεδίου, θα μιλήσουν και οι πιο αρμόδιοι από μένα Υπουργοί. Εγώ θα σας πω για το υπαίθριο, για τις αγορές. Εκεί υπάρχει το ίδιο θέμα. Έχετε απόλυτο δίκιο για τις παρατηρήσεις και για τους παραγωγούς και για τα πάντα. Εκεί υπάρχει ένα καθεστώς, του οποίου καθεστώτος, όμηροι είναι όλες οι πολιτικές δυνάμεις. Πρέπει σιγά σιγά να το εξορθολογήσουμε. Εδώ χρειάζεται μια τόλμη. Νομίζω ότι είναι πολύ χρήσιμες οι παρεμβάσεις. Δεν ξέρω τι προλαβαίνουμε να ενσωματώσουμε, όμως, από την πλευρά μας υπάρχει η διάθεση να το δούμε. Όπως και στα τεχνικά επαγγέλματα. Είπα και στην προηγούμενη συνεδρίαση, ότι και εκεί είναι ένας κυκεώνας. Νομίζω, ότι στο νομοσχέδιο, καταλαβαίνω την κριτική αλλά δεν γινόταν αλλιώς, υπάρχουν πολλές διάσπαρτες ρυθμίσεις ακριβώς γιατί και τα προβλήματα είναι τέτοια.

Εγώ στο διάστημα που έχω αναλάβει τη βιομηχανία, σας βεβαιώνω ότι, στην κάθε επίσκεψη που κάνω σε μια επιχείρηση, διαπιστώνω και την ύπαρξη ενός, δύο, τριών ειδικών προβλημάτων για αυτή την επιχείρηση. Με οριζόντιες ρυθμίσεις δεν τα λύνουμε. Άρα, είναι επιστρώσεις δεκαετιών που έχουν συσσωρεύσει σε κάθε χώρο πάρα πολλά προβλήματα. Αυτό είναι η αιτιολογία γιατί κάνουμε τέτοιες ρυθμίσεις. Γιατί νιώσαμε την ανάγκη, ως Υπουργείο, να φέρουμε ένα νομοσχέδιο με άπειρες ρυθμίσεις. Όσο μπορούμε τις ομαδοποιήσαμε, όμως αυτή είναι η πραγματικότητα. Θα πω πιο συγκεκριμένα για τις παρατηρήσεις κατ’ άρθρο, την Τρίτη το μεσημέρι στη συνεδρίαση, γιατί δυστυχώς δεν θα είμαι στην Ολομέλεια. Άρα, την Τρίτη στη συνεδρίαση, θα πω από την πλευρά μου όλες τις απαντήσεις για τα ερωτήματα που τέθηκαν.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Καματερός Ηλίας, Ρίζος Δημήτριος, Καρακώστα Εύη, Κάτσης Μάριος, Καφαντάρη Χαρά, Μάρδας Δημήτριος, Γεώργιος, Παπαδόπουλος Νικόλαος, Σηφάκης Ιωάννης, Αθανασίου Χαράλαμπος, Αραμπατζή Φωτεινή, Δήμας Χρίστος, Στύλιος Γεώργιος, Κωνσταντινόπουλος Οδυσσέας, Βαρδαλής Αθανάσιος, Κατσίκης Κωνσταντίνος και Λαζαρίδης Γεώργιος.

Τέλος και περί ώρα 12.10΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**